title: Vilho Lampi

text: Lammen vuonna 1931 tekemä kaksi kuukautta kestänyt Pariisin matka ja opiskelu Académie Colarossissa ja Maison Watteaussa muutti hänen taidettaan kohti objektiivista havainnointia. Lammen myöhemmät maalaukset kuvasivat usein jopa pikkutarkan säntillisesti Limingan maisemia ja liminkalaisia, malleina Lammen lähipiiriin kuuluvat ihmiset. Keskeisiksi nousivat omakuvien ja maisemien lisäksi henkilökuvat ja asetelmat, jotka hän maalasi vanerille, kuten oli tehnyt jo opiskeluajoistaan lähtien. Maalausten koko muuttui pienemmäksi ja maiseman kuvaus yksityiskohtaisemmaksi. Lampi tunnetaankin erityisesti Limingan lakeuden kuvaajana, ja hänen taiteessaan on nähty keskeisenä se, että siinä näkyy liminkalainen avaruus ja sen kaukainen horisontti.


title: Vilho Lampi

text: Myöhempien vaiheiden maalauksista tunnettuja ovat esimerkiksi "Liminganjoki" (1931), "Liminganjoki" (1933), "Tyttö jään reunalla" (1933) "Raita" (1934), "Saunan katto" (1935) ja vuoden 1934 "Omakuva". Lähes myyttisen maineen on saavuttanut hänen vuoden 1931 maalauksensa "Sininen ämpäri", joka kuuluu nykyään Sanomalehti Kalevan kokoelmiin. Viimeinen suurtyö oli kuolemaa käsittelevä "Äidin haudalla", jonka ensimmäinen versio nähtiin näyttelyssä vuonna 1933 ja toinen versio valmistui vuonna 1934. Lammen luomiskausi kesti 14 vuotta, jonka aikana hän maalasi arviolta 550 teosta.


title: Vilho Lampi

text: Työt kotitilalla ja taiteilijan ammatin harjoittaminen kuluttivat Vilho Lammen voimia. Eeli Aalto kertoo elämäkerrassa, että henkinen väsymys ja tuska tekivät Lammesta luulosairaan, joka sairasti parantumatonta tautia. Hypokondriasta kärsivää taiteilijaa eivät saaneet vakuuttuneeksi lääkäreiden vakuutukset erinomaisesta terveydestä.


title: Vilho Lampi

text: Lampi teki itsemurhan 17. maaliskuuta 1936 hyppäämällä Tuiran silloilta Merikoskeen, Oulujokeen ollessaan matkalla Oulussa. Hänen ruumiinsa löydettiin jäiden lähdettyä 5. toukokuuta Elban saaren rantavedestä. Lampi haudattiin Rantakylän hautausmaalle.


title: Vilho Lampi

text:
Taideopiskelijana Vilho Lampi oli ahkera, tuottelias ja nopea. Persoonallinen vapaa tyyli ja taidokas ilmaisu saivat tunnustusta stipendien ja ensipalkintojen muodossa. Lampi debytoi Suomen taiteen vuosinäyttelyssä jo opiskeluaikanaan vuonna 1922. Hänen teoksiaan oli esillä vuosinäyttelyissä myös 1923, 1925, 1926, 1928, 1930, 1932, 1933, 1934 ja 1935. Ulkomailla hänen teoksiaan esitettiin Suomen taiteen yhteisnäyttelyissä Moskovassa 1934, Riiassa 1935, Berliinissä, Düsseldorfissa ja Hampurissa 1935. Lammesta kirjoitettiin ranskalaisessa taidejulkaisussa "Livre d’Or. L’Art Contemporain" jo vuonna 1930.
Ainoa yksityisnäyttely Oulussa vuonna 1931 oli suurmenestys. Oulun Teollisuusyhdistyksen näyttelysalissa esillä oli 53 teosta, muun muassa "Siltatanssit", "Huijarit", "Pitäjän keisari" ja "Mestaaja". Lammesta kirjoitettiin runsaasti lehdissä, ja näyttelyssä kävi ennätysmäärä yleisöä. Lähes puolet näyttelyssä esillä olevista teoksista myytiin. Kyseinen taidetapahtuma muistetaankin Pohjois-Suomen taide-elämässä yhtenä aikansa merkittävimmistä näyttelyistä.


title: Vilho Lampi

text: Lampi sai Suomen Taideyhdistyksen kolmannen palkinnon vuoden 1933 dukaattikilpailussa. Hän saavutti myös Valtion taidekilpailussa viidennen (1934) ja toisen palkinnon (1935). Lampi sai apurahoja vuosina 1928, 1933, 1934 (kahdesti) ja 1935 Beckerin, Kordelinin (kahdesti), R. Ahlströmin sekä Hovingin säätiöiltä ja rahastoista.


title: Vilho Lampi

text: Vilho Lammen kuoleman jälkeen järjestettiin muistonäyttely Oulussa 1936. Suomen taiteen vuosinäyttelyissä oli hänen töitään vuosina 1937, 1954 ja muistoryhmässä 1970. Suomen Taiteilijaseuran kiertonäyttelyssä hänen teoksiaan oli muun muassa Porissa, Raumalla, Hämeenlinnassa, Vammalassa ja Lahdessa 1956.


title: Vilho Lampi

text: Sotien jälkeen Vilho Lammen teoksia oli pohjoispohjalaisten taiteilijoiden yhteisnäyttelyssä Ostrobotnialla 1946 sekä Oulussa 1947, Juho Mäkelän ja Vilho Lammen muistonäyttelyssä Oulun I taidepäivillä 1953, muistonäyttelyssä Otto Mäkilä ja Vilho Lampi Helsingin Taidehallissa 1957. Hän oli mukana Oulun taidemuseon avajaisnäyttelyssä 1963, Suomen Taideakatemian kiertonäyttelyssä ”Se oli 30-lukua” 18 paikkakunnalla 1977, Taidemaalariliiton 50-vuotisjuhlanäyttelyssa 1979, suuressa yksityisnäyttelyssä Vilho Lampi, Helsingin Taidetalossa 1980. Oulussa järjestettiin Vilho Lampi -seminaari, ja hänen teoksiaan Oulun taidemuseon kokoelmista oli esillä 1987. Suuria yksityisnäyttelyitä oli myös Keravan taidemuseossa 1991, Oulu taidemuseossa 1992 sekä näyttelyssä ”Vilho Lampi 1898–1936” Oulun taidemuseossa 1998.


title: Vilho Lampi

text: Ulkomailla Lammen teoksia on esitelty postuumisti Milanossa ja Roomassa 1937, Roomassa 1955, Pohjoismaisen taideliiton yhteisnäyttelyssä Roomassa 1956, Suomen taiteen yhteisnäyttelyssä Latviassa, Neuvostoliitossa ja Kiinassa 1958–1959, Romaniassa 1959, Itävallassa 1963, Unkarissa 1982, Leningradissa ja Moskovassa sekä Odessassa 1983, Leverkusenissa Länsi-Saksassa 1984 ja Tukholmassa 1990.


title: Vilho Lampi

text:
Italialaisessa taidelehti "La Fiera Letteriassa" taidekriitikko Fortunato Bellonzi kirjoitti, että Vilho Lampi
Vilho Lampeen vaikutti hänen taiteilijauransa alkuvaiheessa Marraskuun ryhmän ekspressionismi. Taiteellisen itsenäistymisensäkin jälkeen Lampi seurasi aikansa nykytaidetta. Pariisin matkallaan hän tutustui myös Berliinin ja Brysselin taidemuseoihin keväällä 1931. Sanomalehti Kalevalle 1933 antamassaan haastattelussa hän valittaa, että Pariisissa ”Sataluvun taitteen ekspressionistit ovat uusinta ja hekin jo klassikoita sekä ylen heikosti edustettuina...” Lampi kertoi mieleensä jääneen muun muassa Paul Gauguinin ja Henri Matissen teoksia.


title: Vilho Lampi

text: Lampi puolusti Picasson, Matissen ja Gauguinin taidetta ja aikansa uusia kansainvälisiä taidesuuntauksia 1930-luvulla aikana, jolloin monet arvelivat 1900-luvun alun modernismin tulleen tiensä päähän. Eeli Aalto toteaa Vilho Lampi -kirjassaan: ”Lammen suhde ranskalaiseen taiteeseen on lämmin ja sympaattinen. Pariisi oli ollut hänelle ystävällinen, sen lehdet olivat jo ennen matkaa kirjoittaneet hänestä paremmin kuin yksikään kotimainen lehti tai arvostelija kirjoitti koko hänen elinaikanaan.”


title: Vilho Lampi

text: Myöhemmin Lammen taiteesta ovat vaikutteita saaneet muun muassa taidemaalari Eeli Aalto, joka on kirjoittanut "Vilho Lampi, Lakeuden maalari" -teoksen ja ohjannut samannimisen televisioelokuvan, taidemaalari Henry Wuorila-Stenberg, kuvataiteilija, taiteen tohtori ja Taideteollisen korkeakoulun professori Teemu Mäki, taidemaalari, taidegraafikko, kuvanveistäjä ja sarjakuvapiirtäjä Kalervo Palsa sekä taidemaalari, Vilho Lampi -seuran puheenjohtaja ja Limingan Vilho Lampi -museon johtaja Lammen veljenpoika Matti Lampi.


title: Vilho Lampi

text: Taidemaalari ja taidegraafikko Olli Seppäsen vuoden 1948 grafiikanvedoksessa "Jäähyväiset", jossa surijat ovat kokoontuneet arkun äärelle, on nähty yhteyksiä Vilho Lammen vuonna 1924 tekemään samanaiheiseen työhön. Anna-Riikka Hirvosen mukaan kyseessä saattaa kuitenkin olla sattuma, koska Lampi oli noihin aikoihin vielä melko tuntematon, ja on epätodennäköistä, että Seppänen olisi nähnyt kyseisen työn.


title: Vilho Lampi

text:
Monet arvelevat, että maalaistaiteilijana Lampi ei elinaikanaan saanut juuri arvostusta. Lampi ”löydettiin” 1950-luvulla järjestettyjen muistonäyttelyjen ja Paavo Rintalan vuonna 1959 ilmestyneen Lammen elämään perustuvan romaanin "Jumala on kauneus" myötä, jolloin hänet nostettiin Suomen 1930-luvun taiteen tärkeimpien tekijöiden joukkoon. Rintalan romaanin myötä Lammen hahmon ympärille kasvoi myytti yksinäisyyden valinneesta omalaatuisesta taiteilijasta, joka eli ympäristössä, jossa häntä ei ymmärretty. Vaikuttimikseen romaanin kirjoittamiseen Rintala on kertonut nähneensä, kuinka Lammen arvostus oli Limingassa sitä luokkaa, että liminkalaiset käyttivät Lammen maalauksia jopa tikkatauluina ja että hän halusi näyttää oululaisille ja varsinkin tasankoviljelijöille, kuinka upeita maisemia heillä on. Toisaalta Rintala painotti jo romaaninsa ensilehdellä, ettei hänen tarkoituksensa ollut kirjoittaa nimenomaan Lammen elämästä. Hän kirjoitti:
Golden Prague -palkinnon saaneen filmatisoinnin Rintalan romaanista Yleisradiolle ohjasi Hannu Heikinheimo vuonna 1985. Heikinheimon Yle TV1:lle tekemässä televisioelokuvassa Lampea näytteli Paavo Pentikäinen. Rintalan romaanin pohjalta tehty samanniminen dramatisointi sai ensi-illan Kajaanin kaupunginteatterissa 1981 Kaija Viinikaisen ohjaamana, sekä Kristian Smedsin käsikirjoittama ja ohjaama näytelmä Teatteri Takomossa Helsingissä 2000 ja Kansallisteatterin suurella näyttämöllä 2008. Taisto Reimaluodon Rintalan romaaniin perustuva monologi "Tässä on elämä" nähtiin Kajaanin Runoviikolla vuonna 2001.


title: Vilho Lampi

text: Lammen dramatisoidussa elämäntarinassa on nähty yhteyksiä muihin pohjoisen suuriin taiteilijoihin, kuten Kalervo Palsaan ja Timo K. Mukkaan. Taidekritiikin puolella Lampea on yritetty selittää milloin maalaistaiteilijaksi, poliittiseksi taiteilijaksi tai hermoheikoksi taiteilijaksi.


title: Vilho Lampi

text: Lammen ympärille syntynyt myytti on herättänyt myös arvostelua. Taidekriitikko Heikki Kastemaa on esittänyt, ettei Lampi todellisuudessa ollut mikään ”unohdettu mestari” vaan melko hyvin toimeentuleva taiteilija, joka sai apurahoja ja tunnustuksia. Lisäksi hän on kritisoinut kuvaa Lammen väitetystä eristyneisyydestä sillä perusteella, että Lampi osallistui ulkomailla järjestettyihin näyttelyihin ja tunsi kansainvälisen taiteen kentän. Kastemaa kirjoittaa:


title: Vilho Lampi

text: Paavo Rintalan ja hänen romaaninsa pohjalta syntyneiden dramatisointien lisäksi Lammen elämää ja taidetta on käsitellyt Eeli Aalto vuonna 1967 julkaistussa teoksessaan "Vilho Lampi, Lakeuden maalari". Lisäksi vuonna 1998 ilmestyi Marja Junttilan toimittama teos "Vilho Lampi 1898–1936". Eeli Aalto on kertonut koonneensa Lampi-muistiinpanonsa Kariston kirjallisena johtajana toimineen Erno Paasilinnan kehotuksesta. Motiivikseen hän on maininnut sen että, vaikka Rintala huomauttikin romaaninsa alussa, ettei kyseessä ole elämäkertaromaani, romaani ja sen pohjalta tehdyt näytelmät ja elokuva olivat luoneet fiktiivistä Lampi-kuvaa, jolla ei ollut itse henkilön kanssa muuta yhteistä kuin maalaukset. Aineiston keruuseen ryhtynyt Aalto sai viime hetkillä kerätyksi arvokasta tietoa Vilho Lammen elämästä hänen lähisukulaisiltaan ja tuttaviltaan.


title: Vilho Lampi

text: Vuonna 1967 perustettiin Limingassa Vilho Lampi -seura ry, joka on vuodesta 1972 alkaen pitänyt yllä Limingan vanhassa Kivikoulussa sijaitsevaa Vilho Lampi -museota. Vilho Lampi -museo ja Lammen kotitalo Matinlauri kuuluvat Liminganjokivarren maisemakokonaisuuteen, joka on luokiteltu valtakunnallisesti merkittäväksi kulttuurihistorialliseksi ympäristöksi. Limingan Vilho Lampi -museon lisäksi Lammen maalauksia on muun muassa Aineen taidemuseon, Amos Andersonin taidemuseon, Helsingin kaupungin taidemuseon, K. H. Renlundin taidemuseon, Kuopion taidemuseon, Mikkelin taidemuseon, Nelimarkka-museon, Oulun taidemuseon, Ateneumin, Tampereen nykytaiteen museon ja Turun taidemuseon kokoelmissa.


title: Vilho Lampi

text: Erityisesti Oulun taidemuseo on kunnostautunut Lammen maalauksien kokoelman kartuttamisessa, ja Lammen lukuisat Liminka-aiheiset maisemat, henkilökuvat ja asetelmat ovat Valtakunnallisen taidekokoelmaprojektin raportin mukaan keskeinen osa museon kokoelmaa. Vilho Lammen maalaus "Äidin haudalla" vuodelta 1935 oli Oulun taidemuseon ensimmäinen taidehankinta. Museo on perustanut Vilho Lammelle omat verkkosivut, joilla esitellään Lammen maalauksia ja kerrotaan hänen taiteestaan ja elämästään.


title: Civilization III

text: Sid Meier's Civilization III (yleisesti Civilization III tai Civilization 3) on Firaxis Gamesin kehittämä ja Infogramesin alun perin 2001 Windowsille julkaisema Civilization-strategiapelisarjan videopeli. Westlake Interactive ja Aspyr Media kehittivät ja Macsoft ja Aspyr Media julkaisivat pelistä Macintosh-version.


title: Civilization III

text: Pelin tarkoituksena on kehittyä maailman johtavaksi valtioksi perustamalla kaupunkeja, kehittämällä teknologiaa ja laajentamalla kulttuuria. Peli alkaa vuodesta 4000 eaa. ja päättyy 2050 jaa. Pelin perusrunko keskittyy maailmankartalle, jossa siirretään yksiköitä kuten muissakin vuoropohjaisissa strategiapeleissä. Valtakunnan hallitseminen sen sijaan hoidetaan erilaisista valikoista. Jokaisella sivilisaatiolla on erityisominaisuuksia, joista on hyötyä jollakin pelin osa-alueella, ja jotka määrittelevät pelaajalla pelin alussa olevat teknologiat. Jokaisella sivilisaatiolla on myös oma sotilasyksikkö, joka liittyy sen historiaan. Sivilisaatioita ovat Atsteekit, Babylonia, Englanti, Egypti, Intia, Irokeesit, Japani, Kiina, Kreikka, Persia, Ranska, Rooma, Saksa, Venäjä, Yhdysvallat ja Zulut. Pelaajan kansan lisäksi pelissä on luonnollisesti muitakin kansoja. Näiden kanssa voi käydä kauppaa, solmia sopimuksia tai sotia.


title: Civilization III

text: Pelissä pelaaja toimii sivilisaationsa hallitsijana ja hallitsee sen kaikkia perusasioita kaupunkien tuotannosta armeijan hallintaan, teknologian kehitykseen ja valtiomuotoon. Jokaisella valtakunnalla on oma hallitusmuoto, joka vaikuttaa muun muassa tuotantoon, armeijan tukemiseen, kansalaisten onnellisuuteen ja korruptioon. Kun hallitusmuotoa vaihtaa, valtakunta ajautuu muutaman pelivuoron ajaksi anarkiaan. Kaupungin asukkailla on mieliala (onnellinen, tyytyväinen, tyytymätön), johon vaikuttavat esimerkiksi ylellisyystuotteet ja sotaväsymys. Jos tyytymättömiä asukkaita on enemmän kuin onnellisia, syntyy mellakka, jolloin kaupunki ei tuota mitään ja tilanne on selvitettävä, tai mellakat yltyvät ja esimerkiksi rakennuksia saattaa tuhoutua mellakoitsijoiden takia.


title: Civilization III

text: Civilization III:ssa on strategia-, ylellisyys- ja bonusresursseja. Resursseja voidaan löytää vain niille tyypillisissä maastotyypeissä ja ne voivat tuottaa ylimääräistä ruokaa, mineraaleja tai rahaa, mikäli ne ovat kaupungin vaikutuspiirissä. Bonusresursseilla ei ole muuta tarkoitusta. Strategisista ja ylellisyysresursseista voidaan käydä kauppaa, mutta bonusresursseista ei. Mikäli resurssi sijaitsee sivilisaation kulttuurirajojen ulkopuolella, sen voi ottaa käyttöönsä rakentamalla sen kohdalle siirtokunnan ja tekemällä siirtokunnasta tien johonkin kaupunkiin. Resurssit kulkevat eri kaupunkeihin teitä ja rautateitä pitkin tai joko meri- tai ilmateitse, jolloin tarvitaan joko satama tai lentokenttä tuonti- ja vientikaupunkiin. Sataman lisäksi resurssin kuljettamiseksi meriteitse tarvitaan riittävä teknologia kuljettamaan rahti merien (keksimällä tähtitieteen) tai valtamerien (keksimällä navigaatio tai magnetismi) halki.


title: Civilization III

text: Kehitys tieteessä jaetaan neljään aikakauteen (antiikkiin, keskiaikaan, teolliseen aikaan ja nykyaikaan). Jotta uudelle aikakaudelle voi siirtyä, pelaajan on keksittävä edelliseltä aikakaudelta kaikki teknologiat, joita ei erikseen ole merkitty vapaaehtoisiksi. Teknologiat mahdollistavat uusien yksiköiden, rakennusten ja ihmeiden rakentamisen sekä uusia hallitusmuotoja, antavat bonuksia eri osa-alueisiin ja paljastavat uusia resursseja kartalta. Kulttuuri on pelisarjan uusin osa-alue, joka määrittelee valtiorajat. Jokaisella kaupungilla, joka on rakentanut kulttuuria tuottavia rakennuksia, kuten temppeleitä, kirjastoja ja katedraaleja, on kulttuuriarvo (cultural rating). Vasta perustetun kaupungin kulttuuriarvo on 1, eli valtionraja ulottuu vain yhden ruudun päähän. Kulttuuriarvon kasvaessa, myös rajat ulottuvat kauemmaksi.


title: Civilization III

text: Vaikka pelin voittamiseksi ei vaaditakaan taistelua, on käytännössä mahdotonta pelata läpi taistelematta kertaakaan. Sotilasyksiköillä on yleensä vähintään kolme osumapistettä. Yksiköt keräävät taisteluista kokemusta ja voivat saada lisää osumapisteitä. Osumapisteiden ohella jokaisella sotilasyksiköllä on arvot hyökkäys- ja puolustustaistelusta ja liikkumisesta. Suuret kaupungit, joet ja linnoittautuminen antavat bonuksia puolustukseen. Koska satunnaisnumerogeneraattori lopulta ratkaisee taistelun, keihäsmiehenkin on mahdollista voittaa taistelupanssarivaunu, minkä vuoksi taistelusysteemi suunniteltiin uusiksi "Civilization IV:ssa".


title: Civilization III

text: Pelissä on editori, jolla voi muokata pelin perinpohjaisesti. Editorilla voi muokata pelin sääntöjä, karttoja, skenaarioita ja ulkonäköä. Pelin fanijoukot ovat tehneet peliin useita modeja ja skenaarioita, jotka keskittyvät tiettyyn maailmanhistorian vaiheeseen, esimerkiksi toiseen maailmansotaan. Tällöin peliä on muokattu paljolti editorilla.


title: Civilization III

text: Civilization III on julkaistu kaksi lisäosaa: "Play the World" ja "Conquests". Play the World lisää moninpelimahdollisuuden ja kahdeksan uutta sivilisaatiota. Conquests lisää historiallisia skenaarioita ja kahdeksan uutta sivilisaatiota. Lisäksi molemmat lisäosat tuovat muutamia pienempiä lisäominaisuuksia peliin. Play the World lisäsi sivilisaatioihin arabit, Karthagon, keltit, korealaiset, mongolit, Osmanien valtakunnan ja viikingit. Conquests lisäsi Alankomaat, Bysantin, heettiläiset, inkat, mayat, Portugalin ja sumerit.


title: Civilization III

text: Peli on saanut myönteisiä arvioita ja pisteytys Metacritic kerääjäsivustolla on 90/100.


title: Särkijärvi (Utajärvi)

text: Särkijärvi on noin 150 asukkaan kylä Utajärven kunnassa Pohjois-Pohjanmaalla lähellä Kainuun rajaa. Kylä sijaitsee samannimisen järven rannalla noin 50 kilometrin päässä Utajärven kuntakeskuksesta koilliseen, Puolangalle johtavan seututien 837 varrella. Kylä kuuluu Sanginkylän koulupiiriin. Kesäisin Särkijärven kylän asukasluku moninkertaistuu kesäasukkaiden myötä.


title: Särkijärvi (Utajärvi)

text: Särkijärven kylä on Utajärven kunnan vanhin asutuskeskus. Järvi muodostui noin 8 000 vuotta sitten maannousun myötä.


title: Särkijärvi (Utajärvi)

text: Ensimmäiset kirjalliset merkinnät Särkijärven asukkaista ovat vuoden 1557 verotusluettelossa, jossa mainitaan nimeltä Juho Jurvanen. Vuoden 1570 verotusluettelossa mainitaan myös Heikki Repoinen. Vuoden 1585 verotusluettelossa mainitaan Jurvasen toimivan neljän ja Repoisen toimivan kahden talon isäntänä. Tuolloin Särkijärvi kuului Suur-Limingan pitäjään.


title: Särkijärvi (Utajärvi)

text: Limingan kirkkoherran kertomuksen mukaan vanhan vihan aikana, viidentenä joulupäivänä vuonna 1585 vainolainen hyökkäsi jumalanpalvelukseen kokoontuneiden kyläläisten kimppuun. Hyökkäyksen päätteeksi kylän asukkaat hirtettiin.


title: Särkijärvi (Utajärvi)

text: Uusi asutus levisi alueelle hitaasti, ja seuraavat maininnat asukkaista ovat vasta vuodelta 1598, jolloin Särkijärvelle saapui Mikko Kinnunen. Vuonna 1607 kylään asettuivat myös Matti Keränen ja Pekka Jurvakainen. Jurvakainen oli sukua kylää aiemmin asuttaneille Jurvakaisille.


title: Särkijärvi (Utajärvi)

text: Kylän talomäärä pysyi kolmessa aina 1750-luvulle saakka. Vasta vuosina 1750–1800 kylän asutus lähti kasvuun, kun alueelle perustettiin kaikkiaan yksitoista uutta tilaa. Maanviljely, metsästys ja kalastus olivat alueen tärkeimmät elinkeinot. Tärkeitä lisätulonlähteitä olivat tervan, voin ja riistan myynti oululaisille kauppiaille, ja siten hankittiin varoja veronmaksuun sekä suolan ja muun ostotavaran hankintaan.


title: Särkijärvi (Utajärvi)

text: 13. marraskuuta 1854 myönnettiin patruuna Axel Backmanille, kauppias Adolf Laurellille, rakennusmestari Johan Strömbergille ja raatimies Matts Sandströmille lupa perustaa rautaruukki Kurimuksenkosken varrelle. Tämän Kurimon ruukin perustaminen oli tärkeä tapahtuma, sillä se toi työpaikkoja pienelle kylälle. Ruukin yhteydessä oli myös valimo. Toiminta kannatti, ja vuonna 1862 se tuotti 3 500 kippuntaa (560 tonnia) takkirautaa. Kurimon ruukin kirjanpitäjänä toimi 1870-luvun alussa Suomen ensimmäisen naisrunoilijan Isa Aspin isä Jaakko Asp.


title: Balkaninuunilintu

text: Balkaninuunilintu ("Rhadina orientalis") on uunilintujen heimoon kuuluva pieni varpuslintu.


title: Balkaninuunilintu

text: Linnun pituus on 11–12 cm ja paino 7–9 g. Lajia pidettiin ennen vuoriuunilinnun itäisenä alalajina. Balkaninuunilinnun selkä on ruskeanharmaa ilman vihertävää sävyä. Lajien kutsuäänissä on hieman eroa.


title: Balkaninuunilintu

text: Kaakkois-Eurooppa ja Vähä-Aasia. Muuttolintu, joka talvehtii ilmeisesti Sudanissa ja muualla Itä-Afrikassa. Tavattu Suomessa kahdesti: 2.6.1997–1.7.1997 Pyhtään Ristisaaressa koiras ja 9.10.2004 Siikajoen Tauvossa 1 yksilö.


title: Balkaninuunilintu

text: Elinympäristö, Lisääntyminen ja Ravinto: katso vuoriuunilintu.


title: Helvetian tasavalta

text: Helvetian tasavalta oli Ranskan vasallivaltio nykyisen Sveitsin alueella. Ranska valtasi alueen Itävallalta sodassa 5. maaliskuuta 1798 ja tasavalta perustettiin 12. huhtikuuta samana vuonna. Helvetian tasavalta lakkautettiin 1803, mutta alue säilyi silti ranskalaisten tiukassa komennossa. Napoleonin kukistuttua 1813 Sveitsi julistautui riippumattomaksi, minkä Wienin kongressi vahvisti 1815.


title: Ligurian tasavalta

text: Ligurian tasavalta () oli yksi neljästä Ranskan vasallivaltiosta, jonka Napoléon Bonaparte pakotti Itävallan tunnustamaan. Se perustettiin vuonna 1797 ja lakkautettiin vuonna 1805, jolloin siitä tehtiin osa Ranskaa ja yksi sen departementeista. Napoléonin hävittyä taistelun Ranskasta Ligurian tasavalta irrotettiin Ranskasta ja liitettiin Sardinian kuningaskuntaan.


title: Aasinkorva

text: Aasinkorva voi tarkoittaa:


title: Harmaasirkku

text: Harmaasirkku ("Emberiza calandra") on sirkkujen heimoon kuuluva varpuslintu. Lajin vanha tieteellinen nimi oli "Miliaria calandra".


title: Harmaasirkku

text: Linnun pituus on 16–19 cm, paino 40–55 g ja siipien kärkiväli 26–32 cm. Muistuttaa nuorta keltasirkkua, mutta on isompi, kiurun kokoluokkaa, sekä tukevatekoisempi ja paksunokkaisempi. Siivillä ja yläperässä ei ole punaruskeaa sävyä. Pyrstössä ei ole valkoista. Istuu usein pystyasennossa tolpan päässä. Sukupuolet ovat samanväriset.


title: Harmaasirkku

text: Lajista tunnetaan 3 alalajia: läntinen "calandra" ja itäinen "buturlini" ja Britteinsaarilla esiintyvä "clanceyi".


title: Harmaasirkku

text: Sekä vanhoilla että nuorilla harmaasirkuilla on täydellinen sulkasato loppukesällä elo–lokakuussa, joten eri ikäluokkia ei voi sen jälkeen tunnistaa.


title: Harmaasirkku

text: Euroopan vanhin rengastettu harmaasirkku on ollut 9 vuotta 10 kuukautta vanha espanjalainen lintu.


title: Harmaasirkku

text: Keski– ja Etelä–Eurooppa, Pohjois–Afrikka sekä Lähi–Itä Afganistaniin ja läntiseen Kiinaan saakka. Euroopassa pesii 3–7 miljoonaa paria. Pääosin paikkalintu, mutta tavataan Suomessa lähes vuosittain. Rariteettikomitea on hyväksynyt Suomesta 48 havaintoa, ja vanhoja havaintoja on 20. Laji on taantunut voimakkaasti Keski–Euroopassa. Israelissa se on yleinen pesimälintu koko maassa.


title: Harmaasirkku

text: Kulttuurilintu, jota tavataan pelloilla, laitumilla, rantapensaikoissa ja kylissä.


title: Harmaasirkku

text: Koiras on moniavioinen, ja sillä voi olla 2 tai 3 naarasta, poikkeuksellisesti jopa 7. Pesä on maassa kasvillisuuden tai mättään suojassa. Munia on 4–6. Naaras hautoo 12–14 päivää. Poikaset lähtevät pesästä lentokyvyttöminä 10–12 päivän ikäisinä.


title: Harmaasirkku

text: Siemenet, kesällä myös selkärangattomat. Ruokailee maassa.


title: Harjun stadion

text: Harjun stadion on Jyväskylässä Harjulla sijaitseva yleisurheilu- ja jalkapallostadion. Stadion toimii Ykkösessä pelaavan JJK:n kotikenttänä. Stadionin kapasiteetti on 4 500 katsojaa.


title: Harjun stadion

text: Jyväskylän urheilutoiminnan kehittyminen 1910-luvulla aiheutti tilanteen, jossa Hippoksella majaa pitäneen raviurheilun ja muun toiminnan välille syntyi kitkaa ja muut lajit alkoivat puuhata omaa kenttähanketta. Yleisurheilukilpailuja käytiin kuitenkin Hippoksen raviradalla aina 1920-luvun puoleen väliin saakka kunnostamalla rata erityisesti niitä varten. Samoihin aikoihin oli kuitenkin heitetty ilmaan ajatus urheilukentästä suositulle retkeily- ja virkistysalueelle, Harjulle. Asiaa puitiin kokouksesta kokoukseen kunnes vuonna 1923 saatiin lopullinen päätös Harjun stadionin rakentamisesta. Kenttä vihittiin käyttöön vuonna 1926.


title: Harjun stadion

text: Harju oli suomalaisen huippupesäpallon tapahtumien näyttämönä 1930-luvulta aina 1960-luvulle saakka. 1950-luvulla valtaisan suosion saaneen pesäpallon takia stadionille rakennettiin 2 000-paikkainen katsomo. Kuuluisaksi kenttä tuli paikallisotteluiden kaudella, jolloin tavanomaiset katsojamäärät olivat 4 000–6 000 hengen suuruisia.


title: Harjun stadion

text: Jalkapalloa Harjulla on pelattu 1930-luvulta lähtien. Harjun yleisurheilupaikat modernisoitiin ensi kerran vuonna 1950, jolloin jo stadioniksi muodostuneella areenalla pidettiin ensimmäiset Kalevan kisat. Jalkapalloilijoiden oli määrä siirtyä Hippokselle 1960-luvulla, mutta kun Hippoksen kentästä tulikin lopulta hiekkakenttä, siirtyivät pesäpalloilijat vuonna 1968 sinne jalkapallon jäädessä Harjulle. Päätökseen vaikutti keskeisesti Pesäpalloliiton linjaus kieltää SM-sarjan pelit nurmikentillä.


title: Harjun stadion

text: Harjun stadionia on kunnostettu useaan otteeseen. Merkittävimmät muutostyöt on tehty esimerkiksi vuosina 1964–1965, jolloin radoille valettiin kumiasfatti. Katsomo katettiin vuosina 1979–1981. Seuraava suurempi kasvojenkohotus tehtiin Kalevan kisoja 1992 silmällä pitäen, jolloin kentälle rakennettiin tilapäiset istuinkatsomot lähes 10 000 hengelle. Rakenteet tuotiin suoraan jalkapallon EM-kilpailujen jäljiltä Tukholman seudun stadioneilta.


title: Harjun stadion

text: Veteraanien EM-kisoja 2000 varten stadion päätyi jälleen remonttiin. Vanha betoninen kaarrekatsomo purettiin ja tilalle rakennettiin mm. huoltotilat, pukuhuoneet, kokoustila, kahvio sekä toimistotilat katsomoiden yläosaan. Remontin kustannukset olivat noin 700 000 euroa.


title: Harjun stadion

text: Harjulla on kiinteitä katsomopaikkoja noin 2 100, joista katetussa pääkatsomossa 1 600, avokatsomossa 500. Lisäksi stadionilla on siirrettäviä katsomoita.


title: Harjun stadion

text: Harjun Stadionilla pelattujen jalkapallo-otteluiden yleisöennätys on JJK:n nimissä. 6. elokuuta 2011 HJK:ta vastaan pelattua ottelua seurasi 5 576 katsojaa.


title: Malluaiset

text: Malluaiset ("Notonectidae") eli isomalluaiset (vrt. pikkumalluaiset) on ludeheimo, jonka lajeja asustaa erityisesti reheväkasvuisissa lammissa. Malluaiset syövät muita vesiselkärangattomia sekä leviä. Vaikka malluainen on täysin sopeutunut vedenalaiseen elämään, se voi silti tarpeen tullen lentää muualle. Malluaiset löytävät uudet vesistöt heijastuvuuden perusteella, jonka takia malluaisia löytyykin usein muun muassa autojen peltipinnoilta tai muilta kiiltäviltä pinnoilta.


title: Malluaiset

text: Talvensa malluaiset viettävät pohjan sedimenttiin ja kasvillisuuteen kaivautuneena. Malluaiset selviävät vedenpinnan alapuolella pitkiä aikoja mukanaan kantamansa erityisen hengitysilmakuplan ansiosta.


title: Kauppo

text: Kauppo ( ), (? – 22. syyskuuta 1217) oli liiviläisten päällikkö Toreidan muinaismaakunnan alueella 1200-luvulla. Hän kääntyi kristinuskoon ja taisteli Baltian alueen pakanoita vastaan saksalaisten ristiretkeläisten puolella. Kauppo kuoli taistelussa virolaisia vastaan vuonna 1217.


title: Kauppo

text: Ennen saksalaisvalloitusta Kauppo oli Dabrelin ohella toinen Toreidan liiviläisalueen johtajista. Dabrel hallitsi alueen eteläosaa ja Kauppo pohjoisosaa. Alueet erotti toisistaan Koivajoki. Toreidassa oli myös Kaupon linna, josta käsin hän hallitsi alueitaan. Kaupolla oli mahdollisesti myös muita tukikohtia, mutta niitä ei mainita kirjallisissa aikalaislähteissä. Kaupon linna oli rakennettu luultavasti 1000-luvun viimeisellä puoliskolla tai 1100-luvun alussa. Linna oli muiden alueen linnojen tapaan puinen. Henrik Lättiläinen käytti Kauposta arvonimeä "quasi rex et senior Lyvonum de Thoreyda", eli suomeksi "Toreidan liiviläisten eräänlainen kuningas ja vanhin". Ilmaus eräänlainen viitannee Henrikin käsitykseen siitä, ettei Kauppo ollut asemastaan liiviläisten keskuudessa huolimatta Eurooppalaisten kuninkaiden veroinen. Kauppo kääntyi kristinuskoon Liivinmaan ensimmäisen piispan Meinhardin kaudella vuonna 1191. Vuoden 1200 keväällä Albert von Buxhövden nousi maihin Väinäjoen suulla ja kutsui Ykskyleen saavuttuaan pitoihin Toreidan ja Väinäjoen alueen liiviläiset, mukaan lukien Kaupon. Näiden saavuttua paikalle saksalaiset telkesivät heidät erääseen taloon. Vangitut liiviläiset pakotettiin allekirjoittamaan sopimus saksalaisten kanssa. Sopimuksella liiviläiset antoivat saksalaisille panttivangeiksi noin 30 ylimystön poikaa, jotka lähetettiin Saksaan.


title: Kauppo

text: Vuonna 1203 Kauppo lähti yhdessä Toreidan alueella toimineen pappi Teoderikin kanssa Roomaan. Roomassa Teoderik esitteli hänet paavi Innocentius III:lle. Paavi lahjoitti Kaupolle tapaamisen jälkeen sata kultarahaa, ja Kaupon lähtiessä paavi siunasi hänet. Kauppo ja Teoderik palasivat vuonna 1204 Liivinmaalle ristiretkeläisten mukana. Vuonna 1206 liiviläisten alueella syntyi Akon johtama kapina, jonka takia Kauppo pakeni Riikaan. Samana vuonna hän johti itselleen uskollisia sotajoukkoja kapinallisten käsissä olevaa omaa linnaansa vastaan. Kaupon joukkojen onnistui tunkeutua linnaan ja ajaa kapinalliset ulos. Vuonna 1210 Kauppo osallistui kuurien Riian piirityksen kukistamiseen. Samana vuonna hän johti liiviläisiä saksalaisten ja lättiläisten puolella Cēsisiä piirittäneitä virolaisia vastaan. Virolaiset joutuivat luopumaan piirityksestä, mutta he saavuttivat myöhemmin voiton Jumaran taistelussa, jossa kuoli Kaupon Bertold niminen poika ja vävy Wane.. Seuraavana vuonna 1211 Kauppo oli mukana Soontaganaan ja Sakalaan tehdyssä hyökkäyksessä. Myöhemmin samana vuonna hän teki toisen hyökkäyksen Sakalaan, mitä seurasi virolaisten suuri kostohyökkäys Kaupon linnaa vastaan. Taistelu päättyi liiviläisten ja saksalaisten voittoon.. Vuonna 1212 liiviläisten ja lättiläisten joukossa esiintyi kapinahenkeä saksalaisia vastaan. Kauppo ei pystynyt hillitsemään johtamiaan liiviläisiä ehdottamalla, että hän puhuisi saksalaisille liiviläisiä ja lättiläisiä koskevien lakien lieventämisestä. Saksalaiset hyökkäsivät liiviläisiä vastaan ja polttivat Kaupon linnan, joka oli joutunut kapinoitsijoiden käsiin. Tämän jälkeen Kauppo ja muutama muu henkilö lähetettiin neuvottelemaan kapinoitsijoiden kanssa. Rauhaa ei kuitenkaan saatu aikaan, vaikkakin liiviläiset palauttivat ottamiaan vankeja. Saksalaiset hyökkäsivät tämän jälkeen uudelleen, mikä johti lopulta rauhaan.


title: Kauppo

text: Vuonna 1217 Kauppo oli mukana saksalaisten puolella Lembitun johtamia virolaisia vastaan. Taistelussa Kauppo komensi liiviläisiä, jotka asetettiin saksalaisten muodostelman oikealle puolelle. Taistelu käytiin Matteuksen päivänä 21. syyskuuta 1217. Taistelun aikana Kauppoon osui keihäs, joka lävisti tämän molemmista kyljistä. Hän kuoli taistelua seuranneena päivänä 22. syyskuuta 1217. Kaupon ruumis poltettiin, ja hänen luunsa haudattiin Kubeseleen. Hautaustapa oli tyypillinen pakanoille, mutta ei ollut käytössä kristityillä. Tapa selittyy luultavasti hänen asemallaan vielä osaksi pakanallisten liiviläisten johtajana. Ennen kuolemaansa Kauppo oli lahjoittanut omaisuutensa Liivinmaan kirkolle.


title: Kauppo

text: Sekä Henrikin Liivinmaan kronikka että Liivinmaan riimikronikka esittävät Kaupon kuolintavan ihanteellisena, ja häntä verrattiin marttyyreihin. Samanlainen asenne on myös myöhemmin kirjoitetussa baltiansaksalaisessa historiankirjoituksessa. Latvialaisessa kirjallisuudessa Kauppo esitetään usein petturina. Kauppo ei kuitenkaan ollut ainoa saksalaisten puolelle siirtynyt heimopäällikkö, vaan heitä oli useita. Kaupon johtamilla liiviläisillä tuskin edes olisi ollut mahdollisuuksia puolustautua saksalaisia vastaan vihamielisyyksien sytyttyä. Saksalaiset käyttivät Kauppoa oman valtansa vahventamiseksi, ja Kauppo puolestaan käytti saksalaisia omaksi edukseen. Balttilainen ylimystösuku Lieven polveutuu Francis Balodisin mukaan Kauposta.


title: Kvaløya

text: Kvaløya (, ) on Tromssan kuntaan kuuluva noin 15 000 asukkaan saari Norjassa. Saaren pinta-ala on 737 km², ja se on Norjan viidenneksi suurin saari. Sandnessundbrua-silta yhdistää Kvaløyan sen itäpuolella sijaitsevaan Tromsøyan saareen, merenalainen Kvalsundtunnelen yhdistää saaren Ringvassøyan saareen, ja Sommarøybrua-silta yhdistää saaren lännessä sijaitsevaan Sommarøyn saareen. Saaren rannikolla on useita vuonoja, joista suurimmat lähes jakavat saaren kolmeksi erilliseksi saareksi.


title: Kvaløya

text: Kvaløya on vuoristoinen saari, ja saarella on kymmenen yli 700 metrin korkuista vuorenhuippua sekä kolme yli tuhannen metrin korkuista vuorta. Saaren korkein vuori on Store Blåmann ("suuri sininen mies"), joka kohoaa 1 044 metrin korkeuteen. Store Blåmannille voi kiivetä ilman kiipeilyvarusteita, joskin rinteen yläosa on jyrkkä. Saaren toiseksi korkein vuori on 1 042 metrin korkeuteen kohoava Skitntinden.


title: Kvaløya

text: Rystraumenin salmi erottaa Kvaløyan mannermaasta. Salmi on tunnettu voimakkaista vuorovesivirroistaan. Salmen rannalla, noin 30 kilometrin päässä Tromssasta, sijaitsee Straumhellan virkistysalue. Keskellä salmea sijaitsee mäntymetsän peittämä Ryøyan saari, jolla asustaa Pohjois-Norjan ainoa myskihärkien yhdyskunta.


title: Kvaløya

text: Suurin osa saaren asukkaista asuu saaren itärannalla Kvaløyslettassa, joka on Tromssan kaupunginosa.


title: Kvaløya

text: Saaren itärannalla Skavbergissa on 2000-2500 vuotta vanhoja kalliopiirroksia.


title: Kulta-aika

text: Kulta-aika on useiden eri kulttuurien mytologiassa esiintyvä käsite, jolla viitataan menneeseen ja tarunhohtoiseen suuruuden aikaan, jolloin elämä oli ylevämpää.


title: Kulta-aika

text: Käsite on peräisin antiikin ajoilta, ja se esiintyy muun muassa kreikkalaisen Hesiodoksen ja roomalaisen Ovidiuksen kirjoituksissa. Antiikin aikana vallinneen käsityksen mukaan kulta-aika oli ihmiskunnan ensimmäinen kausi, jolloin ihmiset elivät onnellisina ja vailla huolia. Työtä ei tarvinnut tehdä, eikä sairauksia, vanhenemista ja kuolemaa ollut. Kaikkialla vallitsi oikeus ja järjestys, eikä sotia käyty. Kulta-aikaa seurasivat hopea-, vaski- ja rauta-aika, joiden kuluessa sairaudet, työ ja jumalattomat tavat lisääntyivät. Samantapaisia näkemyksiä esiintyy myös Intian ja Lähi-idän kulttuurien mytologioissa. Hesiodoksen aikajaotteluun kuului myös sankariaika, joka kulta-aja tavoin on muodostunut yleiskäsitteeksi.


title: At the Ruins of the Holy Kingdom

text: At the Ruins of the Holy Kingdom on suomalaisen black metal -yhtyeen Impious Havocin albumi, joka on julkaistu vinyylinä, CD-levynä ja kasettina vuonna 2004.


title: At the Ruins of the Holy Kingdom

text: Vinyylillä levymerkkinä on Aphelion Productions, kasetilla ja CD -levyllä Total Holocaust Records. Kasetin painos on rajattu 666 kappaleeseen, CD:n 1 000 kappaleeseen ja vinyylin 500 kappaleeseen. Albumin on tuottanut Impious Havoc.


title: At the Ruins of the Holy Kingdom

text: "( * = vain vinyylillä)"


title: Psyduck

text: Psyduck () on kuvitteellinen vesityypin Pokémon. Psyduck kehittyy Golduckiksi tasolla 33. Psyduck ei ole meediotyypin Pokémon, vaikka oppiikin meediotyyppisiä liikkeitä.


title: Psyduck

text: Psyduck on keltainen ankkapokémon, jolla on pään päällä kolme höyhentä. Psyduck harhauttaa vastustajiaan luulemaan, että se olisi heikko Pokémon. Psyduck kärsii myös päänsärystä ja siksi se pitää päätään käpäliensä välissä. Vaikka Psyduck on ankkapokémon, se ei osaa silti lentää.


title: Psyduck

text: Misty sai Psyduckin jakson "Hypno ja nokkaunet" ("Hypno's Naptime") lopussa, jossa Brock oli luvannut Hoitaja Joylle pitää huolta Psyduckista, koska se näytti kärsivän päänsärystä. Kuultuaan pokédexiltä, että Psyduckilla päänsäryn kärsiminen on normaalia, Misty raivostui ja perääntyessään kaatui pudottaen poképallon, jonka sisään Psyduck nappasi itsensä. Mistyn Psyducilla on ikävä kyky tulla itsekseen ulos poképallosta, usein juuri pahimpaan mahdolliseen aikaan, mikä on johtanut Mistyllä monien otteluiden häviämiseen. Se ei myöskään kykene käyttämään meediohyökkäyksiään, ellei saa kovaa päänsärkyä, mikä tekee siitä usein melko hyödyttömän. Mutta silloin kun päänsärky iskee, sen meediovoimat ovat todella hyödyksi. Toinen Psyduckin huomattava piirre on se, että vaikka se on vesipokémon, se ei osaa uida.


title: Alger Hiss

text: Alger Hiss (11. marraskuuta 1904 Baltimore, Maryland – 15. marraskuuta 1996 New York) oli yhdysvaltalainen virkamies, joka toimi Yhdysvaltain ulkoministeriön edustajana Yhdistyneissä kansakunnissa (YK). Hiss joutui poliittisen ajojahdin kohteeksi 1940-luvun lopulla, kun häntä väitettiin kommunistiksi ja syytettiin vakoilusta Neuvostoliiton hyväksi kymmenen vuotta aiemmin. Hänet tuomittiin väärästä valasta viiden vuoden vankeuteen. Hissin oikeusjuttu herätti Yhdysvalloissa laajaa huomiota. Hänen syyllisyydestään kiistellään edelleen.


title: Alger Hiss

text: Alger Hiss oli opiskellut Baltimoren kaupungin koulussa. Hän valmistui 1926 Johns Hopkinsin yliopistosta ja suoritti 1929 lakitutkinnon Harvardin yliopistossa. Sen jälkeen hän työskenteli vuoden ajan korkeimman oikeuden tuomarin Oliver Wendell Holmesin avustajana. Vuonna 1933 Hiss siirtyi valtion virkamieheksi ja työskenteli presidentti Franklin D. Rooseveltin hallinnossa maatalous-, oikeus- ja ulkoministeriöissä. Hän työskenteli muun muassa Nyen komiteassa ja senaatin investointikomiteassa.


title: Alger Hiss

text: Hiss toimi presidentti Rooseveltin neuvonantajana Jaltan konferenssissa ja oli YK:n perustamista valmistelleen toimikunnan pääsihteerinä San Franciscon konferenssin yhteydessä. Hiss työskenteli Yhdysvaltain ulkoministeriön virkamiehenä YK:ssa vuosina 1945–1946 ja Carnegien kansainvälisen rauhansäätiön puheenjohtajana vuosina 1946–1949.


title: Alger Hiss

text:
Alger Hissin juttu oli Yhdysvaltain sisäpolitiikan merkittävimpiä tapahtumia 1940-luvun lopulla, Harry Trumanin vaalivoiton ohella. Republikaanipuolue oli kärsinyt vaaleissa arvovaltatappion ja alkoi etsiä uusia keinoja demokraattien päihittämiseksi. Kommunististen Neuvostoliiton ja Kiinan voimistuessa Yhdysvalloissa käynnistyi vastareaktiona antikommunistisen liikkeen vahvistuminen. Kommunisteja alettiin etsiä valtion hallinnosta ja sisäpolitiikasta. Kommunisminvastaisuudesta tuli sisäpolitiikan ase poliittisia vastustajia kohtaan.
Entinen kommunisti Whittaker Chambers kertoi kongressin epäamerikkalaista toimintaa tutkivalle valiokunnalle (HUAC) 3. elokuuta 1948, että Hiss oli ollut ennen maailmansotaa kommunistisen solun johtaja Washingtonissa ja auttanut muita kommunisteja saamaan asemia Yhdysvaltain hallinnossa. HUAC kutsui Hissin kuultavaksi, jolloin hän kiisti Chambersin väitteet. Valiokunnan jäsen Richard Nixon kuulusteli Hissiä. Oikeudenkäynti herätti huomiota eri puolella maailmaa. Hiss myönsi tavanneensa Chambersin, mutta eri nimellä, George Crosleyna. Hän oli esiintynyt sanomalehtimiehenä ja Hiss oli antanut lehtiartikkeleita. Chambers kiisti käyttäneensä nimeä Crosley.


title: Alger Hiss

text: Chambers toisti Hissiä koskeneet väitteensä julkisesti ollessaan vieraana "Meet the Press" -radio-ohjelmassa, siis kongressin tutkinnan tarjoaman syytesuojan ulkopuolella. Tällöin Hiss haastoi hänet syyskuussa 1948 oikeuteen kunnianloukauksesta ja vaati 75 000 dollarin korvauksia. HUAC julkisti 6. joulukuuta 1948 Chambersin valaehtoisen todistuksen, jonka mukaan Hiss oli tarjonnut hänelle salaisia valtion asiakirjoja luovutettavaksi neuvostoliittolaiselle agentille. Todisteeksi Chambers esitti noin kuudenkymmenen sivun verran kirjoituskoneella kirjoitettuja kopioita Yhdysvaltain ulkoministeriön asiakirjoista sekä eräitä Hissin ja valtiovarainministeriön ekonomistin Harry Dexter Whiten käsinkirjoittamia muistiinpanoja. Tämä aineisto sai nimekseen ”Baltimoren asiakirjat”. Chambers kertoi saaneensa paperit Hissiltä vuonna 1938 ja hänen mukaansa ne oli kirjoitettu rouva Hissin Woodstock-merkkisellä kirjoituskoneella. Rouva Hiss kiisti kirjoituskoneen olemassaolon. Myöhemmin löytyi kirje, joka myös oli kirjoitettu samalla kirjoituskoneella.


title: Alger Hiss

text: Joulukuun 1948 alussa Nixon määräsi takavarikoimaan HUAC:lle kaiken Chambersin hallussa vielä mahdollisesti olleen todistusaineiston. Tällöin Chambers luovutti tutkijoille joukon 35 millimetrin mikrofilmirullia, jotka hän oli kätkenyt maatilalleen Marylandissa ontoksi koverrettuun kurpitsaan. Lehdistö risti ne ”kurpitsa-asiakirjoiksi”. Chambers kertoi saaneensa myös ne Hissiltä keväällä 1938. Pääosa niiden sisällöstä oli viatonta, mutta osa sisälsi valokuvia salaisiksi luokitelluista ulkoministeriön asiakirjoista.


title: Alger Hiss

text: Tapausta ryhtyi nyt tutkimaan liittovaltion asettama suuri valamiehistö. Se nosti 15. joulukuuta Hissiä vastaan syytteet kahdesta väärästä valasta, sillä hänen katsottiin valehdelleen kun hän kiisti luovuttaneensa asiakirjoja Chambersille ja kun hän väitti viimeisimmässä todistajanlausunnossaan, ettei ollut tavannut Chambersia 1. tammikuuta 1937 jälkeen. Juttu meni oikeuteen, jossa Hiss edelleen kiisti syyllisyytensä ja hänen puolustuksensa kyseenalaisti Chambersin mielenterveyden. Ensimmäinen oikeuskäsittely vuonna 1949 jäi tuloksettomaksi, sillä valamiehistö ei päässyt yksimielisyyteen. Toisessa oikeudenkäynnissä vuoden 1950 alussa Hiss todettiin syylliseksi. Hänet tuomittiin väärästä valasta viiden vuoden vankeuteen 25. tammikuuta 1950. Hän joutui vankilaan maaliskuussa 1951. Tapaus nosti senaattori Joseph McCarthyn intoa toimittaa vankilaan kommunismista epäilyt henkilöt. Ulkoministeri Dean Acheson sanoi tuntevansa Hissin ja hänen oma asemansa ulkoministerinä asiassa oli kiusallinen.


title: Alger Hiss

text: Hiss vapautettiin vuonna 1954 hänen kärsittyään tuomiostaan kolme vuotta. Hän vakuutti kuolemaansa saakka olleensa syytön. Hiss sai takaisin oikeutensa harjoittaa asianajajan ammattia Massachusettsin osavaltion korkeimman oikeuden päätöksellä vuonna 1975, muutamaa päivää sen jälkeen kun Yhdysvaltain oikeusministeriö oli julkistanut Chambersin kurpitsaan kätkettyjen mikrofilmirullien sisällön, mikä oli paljastanut ne pääosin harmittomiksi. Hiss kuoli 92-vuotiaana vuonna 1996.


title: Alger Hiss

text: Kiistely Hissin syyllisyydestä on jatkunut nykypäivään saakka. Varsinkin monet vasemmistolaiset puolustivat häntä julkisesti ja väittivät, että hänet oli tuomittu syyttömänä. Neuvostoliiton hajottua Hiss pyysi vuonna 1992 etsimään Moskovan arkistoista asiakirjoja, jotka toisivat uutta valoa juttuun. Venäläinen tutkija Dmitri Volkogonov ilmoitti myöhemmin samana vuonna, etteivät asiakirjat tukeneet oletusta, jonka mukaan Hiss olisi kuulunut johonkin vakoojarenkaaseen. Monien tutkijoiden mielestä tämä ei kuitenkaan riittänyt todisteeksi Hissin syyttömyydestä, sillä Volgokonov ei ollut käyttänyt tutkimuksessaan Neuvostoliiton sotilastiedustelun arkistoja. Vuonna 1996 julkistettiin Yhdysvaltain tiedustelun toisen maailmansodan aikana sieppaamia neuvostoliittolaisia sähkeitä, joiden katsottiin tukevan oletusta Hissin syyllisyydestä.


title: Alger Hiss

text: Hissin oikeudenkäynti muodostui merkittäväksi Richard Nixonin uran kannalta, sillä se nosti Nixonin kansalliseen kuuluisuuteen.


title: Aldanin piiri

text: Aldanin piiri (, ) on paikallinen itsehallintoalue Aldanin ja siihen laskevan Amgan vesistöalueilla Sahan tasavallan eteläosassa Venäjällä. Se rajoittuu pohjoisessa Hangalassin ja Amgan uluseihin eli piireihin, koillisessa Ust-Majan ulusiin, idässä Habarovskin aluepiiriin, etelässä Nerjungrin piiriin sekä lännessä ja luoteessa Oljokminskin piiriin.


title: Aldanin piiri

text: Aldanin piirin hallinnollinen keskus on Aldanin kaupunki. Piirin toinen kakupunki on Tommot. Näiden lisäksi piirissä on kaksi muuta kaupunkikuntaa, joiden pääpaikat ovat kaupunkimaisia taajamia, sekä kolme maalaiskunta (naslegia). Näissä hallintoyksiköissä on kaikkiaan 34 asutusta. Uluusin pinta-ala on 157 000 km² ja vuonna 1995 väkiluku oli 61 800.


title: Aldanin piiri

text: Alueelta louhitaan muun muassa kultaa. Piirin halki kulkee päätie tasavallan pääkaupungista Jakutskista etelään. Samoin rakenteilla oleva rautatie Baikalin–Amurin radalta Jakutskiin kulkee piirin läpi.


title: Tinkoff

text: Tinkoff (UCI-tunnus TNK) oli tanskalaislähtöinen, sittemmin venäläisomistuksessa ollut maantiepyöräilyn ammattilaistalli. Se oli toiminnassa 1998–2016.


title: Tinkoff

text: Talli perustettiin vuonna 1998, jolloin sen nimi oli Team Home – Jack & Jones. Talli kilpaili alussa pyöräilyn kakkostason ryhmässä, mutta vuodesta 2000, jolloin sen nimi oli Memory Card–Jack & Jones, se kuului ykköskategorian ammattilaistallien joukkoon. Vuodesta 2000 talli osallistui muun muassa Ranskan ympäriajoon.


title: Tinkoff

text: Vuosina 2001–2008 joukkueen päätukijana oli kalifornialainen tietotekniikka-alan yritys Computer Sciences Corporation (CSC). Vuosina 2009–2013 tallin pääsponsorina toimi Team Saxo Bank. Tallin omistajana ja johtajana oli Ranskan ympäriajon vuonna 1996 voittanut Bjarne Riis. Venäläinen liikemies Oleg Tinkov osti tallin loppuvuodesta 2013, ja talli tunnettiin nimellä Tinkoff lopettamiseensa, vuoteen 2016 saakka. Talli osallistui UCI World Tour -sarjaan.


title: Tinkoff

text: Tallin pyöräilijä voitti kokonaiskilpailun ja etappeja kaikissa kolmessa pyöräilyn arvostetuimmista etappikilpailuista. Ivan Basso sijoittui toiseksi vuoden 2005 Ranskan ympäriajossa ja voitti seuraavana vuonna Italian ympäriajon. Carlos Sastre voitti Ranskan ympäriajon 2008. Andy Schleck sijoittui Ranskan ympäriajossa toiseksi 2009 ja voitti 2010. Alberto Contador voitti Espanjan ympäriajon 2012 ja 2014 sekä Italian ympäriajon 2015. Tallin ajajat, muun muassa Fabian Cancellara voittivat myös useita klassikkokilpailuja. Talli voitti ProTourin joukkuekilpailun vuosina 2005, 2006 ja 2007.


title: Tinkoff

text: Bjarne Riisin aloittaessa tallin johdossa talvella 2000 hän palkkasi tallin neuvonantajaksi Tanskan armeijan erikoisjoukkojen sotilaan B.S Christiansenin. Heidän tavoitteenaan oli yhdessä luoda tallille selkeästi muista erottuva toimintatapa. Talilla on neljä keskeistä arvoa: kommunikointi, lojaalius, sitoutuminen ja kunnioittaminen. Näiden avulla talli pyrkii parantamaan toimintaansa ryhmänä. Tämän lisäksi joukkue ajaa sen ajajan puolesta, joka on parhaassa kunnossa. Vain suurimmissa kilpailuissa joukkueella on erikseen nimetty kapteeni. Talli on myös erotellut kapteenin (ajaja joka tekee päätökset) ja johtajan (ajaja joka tavoittelee voittoa) roolit. Näin talli pyrkii hajauttamaan vain yhteen ajajaan kohdistuvia odotuksia.


title: Tinkoff

text: Korostaakseen näitä arvoja, koko tallin henkilöstö osallistuu vuosittain koulutustilaisuuksiin, joiden tavoitteena on luoda ryhmähenkeä. Koulutuksissa osallistujien tehtävänä on tietyn aikarajan sisällä suorittaa erilaisia fyysisiä harjoitteita. B.S Christiansenin mukaan näiden leirien tehtävänä on "opettaa ihmisille, että tavoitteet voidaan saavuttaa yhteistyöllä. Heidän on suoriuduttava parhaalla mahdollisella tavalla pahimmissa mahdollisissa olosuhteissa, joissa jokaisella teolla on seurauksensa.". Bobby Julich, yksi tallin ajajista, kommentoi tilaisuuksia seuraavasti: "ne metsässä vietetyt päivät tekivät meistä paljon tiiviimmän ryhmän ja antoivat meille mahdollisuuksia toimia ryhmänä missä tahansa kilpailutilanteessa."


title: Tinkoff

text: Tallin taustalla toimivan yrityksen perustivat syksyllä 1996 pyöräilyn amatöörien maailmanmestari Alex Pedersen, "Finn Poulsen" (Bestseller a/s:n edustajana), "Torben Kølbæk", "Johannes Poulsen" (Herning CK:n edustaja) ja "Bjarne Riis", joka tuolloin oli Team Telekomin ajaja. Alkuperäiseltä nimeltään yritys oli "Professional Cycling Denmark ApS". Talli sai käyttöönsä tanskalaisen amatööritallin "Herning CK" lisenssin ja sen pääkonttori perustettiin Herningiin, Tanskaan. Tallin tavoitteena oli päästä osallistumaan vuoden 2000 Ranskan ympäriajoon.


title: Tinkoff

text: Talli aloitti kilpailemisen kaudella 1998 "Alex Pedersenin" ja "Torben Kølbækin" johdolla. Tallissa oli alkuvaiheessa 11 ajajaa, joista osa oli aloittelevia ammattilaisia, mutta osa jo kokeneita kilpailijoita. Tanskalaiset "Brian Holm" ja Jesper Skibby olibat osallistuneet useita kertoja Ranskan ympäriajoon ja Skibby oli voittanut 5 etappia vuonna 1993. Tallin pääsponsoreita olivat tanskalainen kiinteistövälittäjä home a/s ja tekstiilivalmistaja Jack & Jones. Kaudella 1998 tallin budjetti oli noin miljoona euroa ja se osallistui ensimmäisenä kautenaan toisen kategorian kilpailuihin. Heti ensimmäisen kuukauden aikana Christian Andersen ja Skibby saavuttivat pieniä voittoja toimintaansa aloittelevalle tallille. Brian Holm kuitenkin yhtäkkiä päätti jättää tallin huhtikuussa 1998.


title: Tinkoff

text: Vuoden 1998 Ranskan ympäriajossa esiin tullut doping-skandaali ei vaikutannut CSC talliin suoraan, mutta Bjarne Riis, joka osallistui kilpailuun sai tanskalaislehdistössä runsaasti kritiikkiä dopingvilpistä alkuvuodesta 1999. Tämän seurauksena Riis päätti myydä omistamansa osakkeensa "Professional Cycling Denmark APS".


title: Tinkoff

text: Huolimatta ympärillä velloneesta kohusta, CSC oli kauden 1998 32. paras joukkue. Tallin budjetti kasvoi kaudeksi 1999 n. 2,4 miljoonaan euroon ja ajajien määrä lisääntyi yhdestätoista neljääntoista. Kausi 1999 oli joukkueelle menestyksekäs ja se saavutti 26 voittoa UCI:n kilpailuissa. Menestyksen seurauksena talli päätettiin kutsua ensimmäiseen kategoriaan. Syyskuussa 1999 talli joutui otsikoihin belgialaisen ajajan "Marc Steelin" jäätyä kiinni liian korkeasta hematokriittiarvosta, mitä pidetään yhtenä merkkinä EPO-dopingin käytöstä. Steel erotettiin tallista ja Home lopetti CSC:n sponsoroinnin.


title: Tinkoff

text: Kaudeksi 2000 tallin sponsoriksi ryhtyi tanskalainen muistikorttien valmistaja Memory Card A/S. Tallin kapteeniksi valittiin tanskalainen ajaja Bo Hamburger. Talli ei saavuttanut kaudella 2000 yhtä monia voittoja kuin edellisenä vuotena, mutta se voitti suurempia kilpailuja joiden myötä se saavutti tavoitteensa ja pääsi osallistumaan vuoden 2000 Ranskan ympäriajoon.


title: Tinkoff

text: Huhtikuussa 2000 Nicolai Bo Larsen joutui dopingestiin, joka osoitti liian korkeata hematokriittiarvoa. Toisin kuin "Steel"iä Bo Larsenia ei erotettu, koska edellisenä päivänä tehty testi oli osoittanut arvon olevan kriittisen rajan (50 %) alapuolella. Samoin myös testiä seuraavana päivänä tehdyn testin tulos oli negatiivinen. Tallin ilmeinen kaksinaismoraali dopingin suhteen osoittautui haitalliseksi sen julkisuuskuvan kannalta. Jack & Jones ei halunnut jatkaa sponsorointisopimustaan, vaikka Bo Larsen vapautettiin doping-epäilyistä lääketieteellisin perustein.


title: Tinkoff

text: Syksyllä 2000 Bjarne Riis otti hoidettavakseen "Professional Cycling Denmark ApS"-yrityksen ja tallin. Kauden 2000 lopussa sopimus Jack & Jonesin kanssa päättyi, eikä Riis halunnut jatkaa yhteistyötä "Memory Cardin" kanssa, joka oli joutunut taloudellisiin vaikeuksiin.


title: Tinkoff

text: CSC ("Computer Sciences Corporation") ja Euroopan laajin internet-operaattori World Online ryhtyivät tallin sponsoriksi yhteensä noin 4,5 miljoonan euron budjetilla. Italialalinen telecom-alan yritys Tiscali osti World Onlinen ja 1. heinäkuuta 2001 talli muutti nimensä muotoon CSC–Tiscali.


title: Tinkoff

text: Huhtikuussa 2001 Bo Hamburger jäi kiinni vastikään käyttöön otetussa EPO-hormonin käytön paljastavassa doping-testissä. Testin avulla pystyttiin erottamaan kehon luonnollinen EPO-hormoni synteettisesti tuotetusta hormonista. Kuitenkin myöhemmin tehdyt testit osoittautuivat negatiivisiksi, ja niinpä urheilun välitystuomioistuin (CAS) totesi hänet syyttömäksi vuonna 2002. Talli kuitenkin oli päättänyt Bo Hamburgerin sopimuksen jo syyskuussa 2001.


title: Tinkoff

text: Talli herätti kansainvälistä mielenkiintoa ensimmäisen kerran, kun se teki sopimuksen ranskalaisen pyöräilytähden Laurent Jalabertin kanssa. Jalabert oli useiden vuosien ajan kuulunut espanjalaiseen ONCE-talliin. Jalabert suunnitteli lopettavansa kauden 2002 lopussa ja niinpä hän kommentoikin liittymistään CSC–Tiscaliin seuraavasti: "halusin lopettaa ranskalaisessa tallissa, mutta en saanut mistään kunnollista tarjousta, joten päätin liittyä CSC-talliin". Myös amerikkalainen Tyler Hamilton liittyi talliin ja kausi 2001 olikin CSC:n läpimurto. Jalabert voitti Ranskan ympäriajon kilpailun parhaasta vuoristoajajasta ja voitti lisäksi Ranskan itsenäisyyspäivänä ajetun etapin. Kausi päättyi Jalabertin voittoon Clásica de San Sebastián -ajossa.


title: Tinkoff

text: Kausi 2002 oli myös menestys. Tyler Hamilton sijoittui toiseksi Italian ympäriajossa siitä huolimatta, että hän oli toipumassa lapaluun murtumasta. Talli oli myös lähellä voittaa vuoden 2002 Ranskan ympäriajon joukkueaika-ajon. Jalabert oli jälleen kilpailun paras vuoristoajaja ja voitettuaan San Sebástianin klassikkokilpailun hän suunnitelmien mukaisesti lopetti uransa.


title: Tinkoff

text: Vuonna 2003 Riis uudelleennimesi "Cycling Denmark ApS" nimelle "Riis Cycling A/S". Tiscali lopetti tallin sponsoroinnin, eikä Riis Cycling A/S onnistunut löytämään uutta sponsoria ja näin ollen tallin nimi vaihdettiin muodosta "CSC–Tiscali" muotoon "Team CSC". Talli jatkoi kautta 2003 pienentyneellä budjetilla. "Riis Cycling A/S" pääkonttori siirrettiin Herningistä tallin sponsorin, tanskalaisen vakuutusalan yrityksen Almin, pääkonttorin yhteyteen Kööpenhaminan lähelle "Brandiin", "Lyngbyhyn".


title: Tinkoff

text: Kaudella 2003 Tyler Hamilton otti joukkueen kapteenin roolin tavoitteenaan menestyä Ranskan ympäriajon kokonaiskilpailussa. Hamilton oli hyvässä kunnossa ja voitti Liège-Bastogne-Liège-kilpailun. Hän kuitenkin loukkaantui vakavasti kaatuessaan Ranskan ympäriajon ensimmäisellä etapilla. Kolarin seurauksena hän mursi jo toiseen kertaan solisluunsa. Hamilton jatkoi kilpailua, mutta menetti vamman takia runsaasti aikaa. Kaikesta huolimatta hän voitti yhden etapin ja sijoittui kokonaiskilpailussa neljänneksi. Myös CSC-tallissa ajanut Carlos Sastre voitti kilpailussa etapin.


title: Tinkoff

text: Kaudeksi 2004 Hamilton päätti siirtyä sveitsiläiseen Phonak-talliin. Hamilton kertoi tallin vaihtamisen syyksi sen, ettei hän ollut saanut riittävästi tukea Riisiltä. Talli palkkasi Hamiltonin tilalle italialaisen lupaavan ajajan Ivan Basson, joka oli aiemmin ajanut Fassa Bortolo-tallissa. Tallin ajatuksena oli kasvattaa Bassosta ajaja, joka pystyisi tavoittelemaan voittoa suurissa pyöräilykilpailuissa (Ranskan ympäriajo, Italian ympäriajo ja Espanjan ympäriajo). Basso voitti parhaalle alle 25-vuotiaalle ajajalle annettavan valkoisen paidan vuoden 2002 Ranskan ympäriajossa ja hän sijoittui kokonaiskilpailussa kolmanneksi vuonna 2004.


title: Tinkoff

text: Kaudella 2004 talli koki taloudellisia vaikeuksia ja se joutui muun muassa laskemaan ajajien palkkioita, mutta seuraavana vuonna talli koki tähän asti parhaan menestyksensä. Kaudella 2005 tallissa ajoi useita hyviä ajajia, kuten Bobby Julich ja Jens Voigt. Julich voitti Pariisi–Nizza-ajon ja hänestä tuli ensimmäinen ajaja, joka piti yllään vasta perustetun UCI ProTourin johtajan paitaa. Talli keräsi yhteensä kolme etappivoittoa Italian ympäriajossa. David Zabriskie voitti yhden ja Ivan Basso kaksi etappia. Basso ei kuitenkaan pystynyt vatsaflunssan takia kilpailemaan tavoitteena olleesta kokonaiskilpailun voitosta.


title: Tinkoff

text: Puolivälissä vuoden 2005 Ranskan ympäriajoa, tallin sponsori CSC ilmoitti jatkaneensa nykyistä sopimustaan vuoteen 2008 saakka. Tämän ansiosta Riis pystyi jatkamaan Basson sopimusta kolmella vuodella. Basso sijoittui vuoden 2005 Ranskan ympäriajossa toiseksi kilpailun voittaneen Lance Armstrongin jäljessä. David Zabriskie toi tallille yhden etappivoiton voittaessaan kilpailun prologin. Tallin menestys jatkui loppukaudella 2005. Bobby Julich voitti ja Carlos Sastre sijoittui toiseksi Belgiassa ja Hollannissa ajettavassa Eneco Tour-kilpailussa. Nicki Sørensen voitti etapin Espanjan ympäriajossa. CSC voitti UCI ProTour-sarjan joukkuekilpailun ja Bobby Julich oli vuoden 2005 8. paras ajaja.


title: Tinkoff

text: Talli käyttää kalustonaan pienehkön kanadalaisen polkupyörävalmistajan Cervelon pyöriä ja Shimanon osasarjaa. Yhteistyö Cervelon kanssa on osoittautunut toimivaksi erityisesti aika-ajopyörien kohdalla. Cervelolla on erikoisosaamista ja CSC:llä on aika-ajoon erikoistuneita ajajia.


title: Tinkoff

text: Kaudella 2006 talli pystyi monivuotisten sponsorisopimusten solmimisen myötä keskittymään kilpailemiseen. CSC:n tavoitteena olikin voittaa kaikki kolme suurta ympäriajoa. Tallin kapteeni Ivan Basso osallistui Italian ja Ranskan ympäriajoihin. Espanjan ympäriajossa kapteenina toimi Carlos Sastre.


title: Tinkoff

text: Kaudella 2006 talliin kuului useita aika-ajoon erikoistuneita ajajia. David Zabriskie on voittanut useaan kertaan aika-ajon sekä Italian että Ranskan ympäriajossa. Olympiapronssimitalisti Bobby Julich ja sveitsiläinen Fabian Cancellara ovat myös kovia aika-ajajia. Muita tallissa ajavia ovat Jens Voigt, jonka hyökkäävä ajotapa on tuottanut hänelle useita voittoja sekä kiritilanteisiin erikoistunut Stuart O'Grady.


title: Tinkoff

text: Bobby Julich voitti UCI ProTouriin kuuluvan Pariisi–Nizza-ajon prologin, mutta hän ei kuitenkaan pystynyt puolustamaan edellisen vuoden kilpailuvoittoa loukkaannuttuaan. Muutkin ajajat, erityisesti Stuart O'Grady, kärsivät loukkaantumisesta kevään aikana. Pahimmillaan jopa kolmannes ajajista oli loukkaantunut. Fabian Cancellara kuitenkin voitti Tirreno-Adriatico-kilpailun henkilökohtaisen aika-ajon sekä Pariisi-Roubaix-kilpailun. Cancellaran valitsema erittäin kevyt Cervelo R3 runko hämmästytti useita, koska reitti Pariisi-Roubaix'ssa on erittäin vaativa ja sisältää muun muassa useita mukulakiviosuuksia. Luxemburgilainen Fränk Schleck voitti viikkoa myöhemmin ajetun Amstel Gold Race -kilpailun.


title: Tinkoff

text: Hieman ennen Italian ympäriajon alkua talli ilmoitti, että Ivan Basso toimii tallin kapteenina ja osallistuu kaikkiin kolmeen ympäriajoon. Vuoden 2005 voittaja Paolo Savoldelli oli vahvin kilpailun ensimmäisillä etapeilla ja Jan Ullrich otti yllätysvoiton henkilökohtaisessa aika-ajossa, mutta kilpailun edettyä vuoristoetapeille Ivan Basso oli ylivoimainen. Basso voitti kaikki kolme vuoren päälle päättynyttä etappia ja vei voiton myös joukkueaika-ajossa. Koko kilpailun ajan tilanne oli tallin hallussa ja Ivan Basson ero toiseksi tulleeseen José Enrique Gutiérreziin muodostui lopulta 9 minuuttiin ja 18 sekuntiin.


title: Tinkoff

text: 30. kesäkuuta 2006 Ranskan ympäriajon johto ilmoitti lehdistötilaisuudessa, että Ivan Basso ei osallistu vuoden 2006 Ranskan ympäriajoon. Basson katsottiin selkeästi sekaantuneen Espanjan dopingskandaaliin. Tämän seurauksena Carlos Sastre otti tallin kapteenin roolin ja oli vahva suosikki kilpailun viimeisille vuoristoetapeille saakka, mutta huonosti sujunut aika-ajo pudotti hänet lopulta neljänneksi. Talli vei kaksi etappivoittoa: Fränk Schleck voitti Alpe d'Huezin laelle päättyneen etapin tallin vahvan ryhmätyön ansiosta. Jens Voigt voitti tasamaaetapin jo kilpailun alussa osallistuttuaan pitkään irtiottoon.


title: Tinkoff

text: Syyskautta hallitsi Ivan Basson ympärillä vallinnut epätietoisuus. Lopulta Basso kuitenkin todettiin syyttömäksi ja syytöksistä luovuttiin näytön puuttumisen vuoksi. Basso ja talli päättivät yhdessä lopettaa sopimuksen ja CSC aloitti kunnianhimoisen antidoping-kampanjan yhdessä tanskalaisen Rasmus Damsgaardin kanssa. Kilpailuissa Jens Voigt hallitsi Saksan ympäriajoa voittaen kokonaiskilpailun ja kolme etappia. Carlos Sastre sijoittui neljänneksi Espanjan ympäriajossa.


title: Sandnessundbrua

text: Sandnessundbrua on Sandnessundin salmen ylittävä Pohjois-Norjan Tromssassa sijaitseva maantiesilta, joka yhdistää Kvaløyan ja Tromsøyan saaret. Sillan pituus on 1 220 metriä, sen pisimmän aukon leveys on 150 metriä ja vapaa alituskorkeus 41 metriä laskuveden aikana.


title: Sandnessundbrua

text: Silta avattiin virallisesti 26. kesäkuuta 1974, ja sen vihki käyttöön kruununprinssi Harald. Silta oli kuitenkin avattu liikenteelle jo 21. joulukuuta 1973.


title: Sandnessundbrua

text: Sillan rakennuskustannukset olivat 36 miljoonaa Norjan kruunua. Sillan käytöstä perittiin tietulli aina 1. toukokuuta 1982 saakka.


title: Age of Mythology

text:
Age of Mythology (lyhennettynä AoM) on Ensemble Studiosin kehittämä ja Microsoft Game Studiosin julkaisema
mytologiaan perustuva reaaliaikainen strategiapeli. Peli julkaistiin lokakuussa 2002 Microsoft Windowsille ja OS X:lle.


title: Age of Mythology

text: Kyseessä on "Age of Empires" -pelisarjan spin-off-tuote. Edeltäjästään poiketen "Age of Mythology" on vähemmän tarkka historian suhteen, painottuen enemmän antiikin ajan kreikkalaisiin, egyptiläisiin sekä skandinaavisiin myytteihin ja legendoihin. "Age of Mythology" ei seuraa "Age of Empires" -pelien tapaan valtioiden ja kulttuurien historiallista kehittymistä, vaan mielenkiinnon kohteena ovat nyt edellä mainituissa myyttisissä kulttuuriympäristöissä seikkailevien sankariryhmittymien uroteot. Pääkampanjan ”Fall of the Trident” -niminen Atlantiksen saari on mallinnettu Filippiiniläisen Mindanao-saaren mukaan.


title: Age of Mythology

text: Kuten monet muut reaaliaikaiset strategiapelit, "Age of Mythology" perustuu kaupunkien rakentamiseen, resurssien keräämiseen, armeijoiden luomiseen sekä lopulta vihollisen rakennusten ja joukkojen tuhoamiseen. Tällä tavoin pelaava voi kukistaa ja valloittaa kilpailijan kaupunkeja ja sivilisaatioita.


title: Age of Mythology

text: Pelaajat kehittävät heimoaan neljän eri aikakauden läpi, jotka ovat järjestyksessä: Antiikki, Klassinen aika, Sankariaika sekä lopuksi Myyttinen aika. Jotta pelaaja voisi kehittää heimonsa uuteen aikakauteen, hän tarvitsee tietyn määrän resursseja ja tietyn rakennuksen (esimerkiksi temppelin). Pelaajan tulee myös valita kahdesta vaihtoehtoisesta jumalasta siirtyessään uuteen aikakauteen. Eri jumalilla on yksi jumalvoima pelaajan käytettäväksi sekä omat taruolentonsa ja kehityksensä. Uuteen aikakauteen siirtyminen tuo pelaajalle uusia joukkoja, rakennuksia sekä uutta teknologiaa, mikä vahvistaa joukkojen sekä kaupungin rakennuksien ominaisuuksia kuten niiden kestävyyttä.


title: Age of Mythology

text: "Age of Mythologyssa" on kolme eri pelattavaa kulttuuria: muinaiskreikkalaiset, muinaisegyptiläiset, muinaisnorjalaiset sekä "The Titans" -lisäosan mukana tulevat muinaisatlanttilaiset. Näillä kaikilla on omat jumalansa, rakennuksensa, joukkonsa sekä perinteensä.


title: Age of Mythology

text: Pelissä on neljä pääresurssia: ruoka, puu, kulta ja jumalten suosio. Toisin kuin Ensemble Stuodiosin aikaisemmissa peleissä, "Age of Mythology" ei sisällä malmia resurssina.


title: Age of Mythology

text:
Resursseja tarvitaan joukkojen ja työntekijöiden kehittämiseen sekä rakennusten rakentamiseen ja kehittämiseen.
Ruoan keräämiseen löytyy neljä eri tapaa: metsästäminen, marjastaminen, maanviljeleminen ja kalastaminen. Puun kerääminen tapahtuu yksinkertaisesti raivaamalla metsää. Kullan kerääminen onnistuu eri puolilla kenttää sijaitsevilla kultakaivauksilla, joiden koko vaihtelee. Jumalten kunnioitus tapahtuu eri kulttuureilla eri tavoin: Muinaiskreikkalaiset kyläläiset rukoilevat jumaliaan temppeleissä. Muinaisegyptiläiset taas rakentavat erikokoisia monumentteja, jotta jumalat suosisivat faaraota. Muinaisnorjalaiset puolestaan saavat jumalten suosiota taistelemalla.


title: Age of Mythology

text: Muinaiskreikkalaiset kyläläiset rakentavat oman rakennuksen ruoalle sekä kullalle ja puulle, jonne he keräävät juuri kyseisiä resursseja. Muinaisegyptiläiset työläiset rakentavat ruoalle, puulle sekä kullalle kaikille erikseen oman rakennuksen. Muinaisnorjalaiset taas keräävät kaikki resurssinsa omiin härillä vedettäviin vankkureihin, joita voi ostaa kaupungin keskustasta ("Town Centre"). Muinaiskreikkalaisten kyläläiset ja muinaisegyptiläiset työläiset hoitavat kaikkien resurssien keräämisen, mutta muinaisnorjalaisten kohdalla kullan kerääminen on tehokkainta kääpiöiden avulla ja ruoan ja puun kerääminen taas niille tarkoitetuilla kerääjillä. Kaikkia resursseja paitsi jumalten suosiota voi kerätä myös kaupungin päärakennukseen.


title: Age of Mythology

text: Suurin osa eri kulttuurien armeijoiden joukoista koostuu ihmissotilaista. Kentällä saa olla samanaikaisesti vain tietty määrä asukkaita, mutta pelin alkaessa tämä raja ei ole vielä täyttynyt. Kaupungin maksimaalista ”asukasmäärää” voi lisätä rakentamalla taloja ja kaupungin keskustoja. Talo nostaa maksimiasukasmäärää kymmenellä ja keskusta viidellätoista asukkaalla. Jokainen yksikkö, lukuun ottamatta muinaisegyptiläisten palkkasotilaita ("mercenary"), täyttää erimäärän kaupungin maksimiasukasmäärästä: työntekijät täyttävät ainoastaan yhden paikan, kun taas myyttiset joukot voivat täyttää peräti viisi tai enemmän. Lähes jokaista yksikköä voi ylentää tehden niistä samalla tehokkaampia tehtävissään.


title: Age of Mythology

text: Joukot voidaan luokitella seitsemään kategoriaan: jalkaväki, jousiampujat, ratsuväki, piirityskoneet, merivoimien yksiköt, sankarit ja myyttiset joukot.


title: Age of Mythology

text: Joukkoja ostaaksesi tarvitset eri resursseja joukoista riippuen. Myyttiset joukot tarvitsevat aina tietyn määrän jumalten suosiota, jotta niitä voi ostaa. Jumalten suosion lisäksi ne tarvitsevat myös jotain muuta resurssia, yleensä ruokaa tai kultaa.


title: Age of Mythology

text: Kivi, paperi ja sakset -ideologia pätee monien yksiköiden taisteluissa aloittelijoiden (ja helpoimpien AI-vastustajien) taistelussa. Esimerkiksi jalkaväki tekee ylimääräistä vahinkoa ratsuväelle, ratsuväki jousiampujille ja jousiampujat jalkaväelle. Sankarit ovat erittäin voimakkaita myyttisiä joukkoja vastaan ja myyttiset joukot taas ihmisjoukkoja vastaan. Sankarit voivat myös kerätä kentällä sijaitsevia pyhäinjäännöksiä ja viedä niitä kaupungin temppeliin. Pyhäinjäännökset antavat pelaajalle joko taloudellista tai sotilaallista apua. Kaikki sekoittuu kuitenkin pian pelaajien kehittyessä ja valitessaan taktiikkansa.


title: Age of Mythology

text: Pelaaja voi valita jokaisen sivilisaation kolmesta vaihtoehdosta jumalan, jolla aloittaa pelin. Tämän jälkeen hän saa avukseen yhden uuden jumalan jokaisella tasolla. Näistä jokaisella on oma teknologiansa, taruolentonsa ja voimansa. Jumalia ovat:


title: Age of Mythology

text: "Age of Mythologyn" rakennukset on yleisesti jaoteltu kolmeen kategoriaan: taloudelliset rakennukset, sotilaalliset rakennukset sekä puolustukselliset rakennukset. Kaikkein tärkein taloudellinen rakennus on Town Center, joka vastaa samannimistä rakennusta "Age of Empires" -sarjan peleissä. Kaikki työntekijät kehitetään Town Centerissä sekä myös osa teknologiasta. Uuteen aikakauteen kehittyminen tapahtuu myös Town Centerin kautta. Muita taloudellisia rakennuksia ovat esimerkiksi tori ("Market Place").


title: Age of Mythology

text: Kaikki joukot paitsi työntekijät kehitetään sotilaallisissa rakennuksissa. Kaikille eri joukoille on omat rakennuksensa, joista niitä voi ostaa. Joukkoja voi myös kehittää rakennuksista käsin eri tavoin parantamalla niiden varustusta sekä hyökkäys- ja liikkuvuustaitoja. Joukkojen varustuksia, kuten erilaisia haarniskoita, voi parantaa asevarastolla.


title: Age of Mythology

text:
Muurit ja vartiotornit ovat puolustuksellisia rakennuksia, joissa ei voi kehittää joukkoja ja jotka ovat ainoastaan puolustuskäyttöön. Jos kaupunkiisi kuitenkin hyökätään, voit Town Centerin lisäksi ottaa työntekijöitä torneihin suojaan hyökkäykseltä.
Muuri on melko halpa ja nopeasti rakennettava kohde, eikä sen rakentaminen vaadi muuta kuin rahaa. Toisaalta muurin kehittäminen kestävämmäksi vaatii jo enemmän resursseja. Mitä uudempaan aikakauteen siirrytään, sitä kestävämmän muurista voi kehittää. Muureihin voi myös rakentaa portteja, jotka ovat hieman heikompia kohtia kuin muu osa muurista. Vartiotornit ovat melko tehokkaita heikon jalkaväen kukistamiseen, mutta melko hyödyttömiä suuria ja kestäviä joukkoja vastaan. Vartiotornien lisäksi linnasta sekä Town Centeristä ammutaan nuolia vastustajan joukkoihin. Vartiotorneissa voi kehittää useampia asioita kuin muurissa kuten niiden hyökkäystehoa ja näkyvyyttä. Vartiotorneista käsin voi myös parantaa kaikkien rakennuksien kestävyyttä. Vielä yksi rakennustyyppi on Wonder: mahtava rakennus, joka edustaa arkkitehtonista saavutusta ja sivistystä. Tietyissä pelimoodeissa pelaajan rakennettua Wonderin alkaa kymmenen minuutin lähtölaskenta, ja jos sen jälkeen rakennus on ehjä, Wonderin rakentanut pelaaja voittaa.


title: Age of Mythology

text: Rakennuksien rakentaminen tapahtuu eri tavalla eri kulttuureissa. Muinaiskreikkalaisten kyläläiset sekä muinaisegyptiläisten työläiset hoitavat rakennusten rakentamisen. Muinaisnorjalaisilla taas tavallinen jalkaväki, esimerkiksi Ulfsark, Huskarl ja Hersir, rakentavat kaikki rakennukset. Kyläläiset pystyvät rakentamaan ainoastaan maatiloja.


title: Age of Mythology

text: Rakentaminen tapahtuu siten, että valitaan jokin rakentaja. Rakentajan rakennusvalikoimasta näkee kaikki rakennukset, joita on sillä hetkellä mahdollista rakentaa. Mikäli pelaajalla on tarpeeksi resursseja jonkin rakennukseen rakentamiseen ja mikäli rakennusalue on sopivanlainen juuri sille rakennukselle, hän voi aloittaa rakentamisen. Yhtä rakennusta voi rakentaa useampikin työmies rakennuksen koosta riippuen. Mitä enemmän rakentajia on, sitä nopeammin rakennus valmistuu. Mitä uudempi aikakausi kaupungissasi on, sitä suurempi on rakentajien rakennusvalikoima.


title: Age of Mythology

text: Kun rakennus on kerran rakennettu, sen ominaisuuksia voi kehittää, esim. vartiotornien näkyvyyttä tai hyökkäystehoa. Ominaisuuksien kehittäminen vaatii resursseja, mutta kehitys tapahtuu itsestään eikä se tarvitse rakentajia. Jos rakennukset vaurioituvat taisteluissa, niitä voi korjata rakentajien avulla.


title: Age of Mythology

text: "Age of Mythologysta" tuli varsin suosittu pelaajakansan keskuudessa. Pelin myyntiluvut ylittivät miljoonan rajan viiden kuukauden kuluttua julkaisusta, ja se oli ehdokkaana vuosittaisessa Interactive Achievement Award -kilpailussa vuoden Windows- ja strategiapeliksi.


title: Age of Mythology

text: Hyvien arvostelujen ja suuren myyntimäärän myötä pelistä ilmestyi jatko-osa nimeltään "".


title: Monuments of Suffering

text: Monuments of Suffering on vanhan koulukunnan black metal -albumi, jonka Impious Havoc julkaisi vinyylinä ja kasettina vuonna 2004. Vinyylillä levymerkki on Aphelion Productions ja sen painos on rajattu 375 kappaleeseen. Kasetilla levymerkki on Meurtre Noir Records ja sen painos on rajattu 350 kappaleeseen. Albumin on tuottanut Impious Havoc.


title: Matias

text: Matias on miehen etunimi, joka useissa maissa esiintyy myös muodoissa Mattias, Mathias tai Matthias. Matias-nimi juontaa juurensa hepreankielisestä sanasta "mattitja", joka tarkoittaa Jumalan lahjaa. Matiaksen nimipäivä on 24. helmikuuta, apostoli Mattiaan muistopäivänä, joka on myös Matin nimipäivä. Matias oli samana päivänä myös suomenruotsalaisessa nimipäiväkalenterissa vuoteen 1989, jolloin se korvattiin muodoilla Mattias ja Mats.


title: Matias

text: Suomessa nimi Matias on vuoden 2015 loppuun mennessä annettu 79 805 henkilölle. Lisäksi muodossa Mattias nimi on annettu 3683, muodossa Matthias hieman yli 440 ja muodossa Mathias hieman alle 3000 henkilölle.


title: Hipgnosis

text: Hipgnosis oli englantilainen vuosina 1968-1983 toiminut graafiseen suunnitteluun erikoistunut kolmihenkinen työryhmä. Ryhmän jäsenet olivat Storm Thorgerson, Aubrey Powell ja myöhemmin myös vuodesta 1974 lähtien Peter Christopherson. Ryhmä erikoistui suunnittelemaan rock-yhtyeiden levyjen kansia, tunnetuimpina asiakkainaan muun muassa Pink Floyd, Genesis, Led Zeppelin ja Yes.


title: Hipgnosis

text: Hipgnosis on yhdistelmä sanoista "hip" (uusi, trendikäs) ja "gnosis", samalla muodostaen hypnoosilta kuulostavan sanan.


title: Hipgnosis

text: Storm Thorgerson oli Pink Floyd -yhtyeen jäsenten Roger Watersin, David Gilmourin ja Syd Barrettin ystävä kouluajoilta. Hipgnosis perustettiin vuonna 1968, kun Thorgersonia ja Aubrey Powellia pyydettiin suunnittelemaan Pink Floydin toisen levyn "A Saucerful of Secrets" kansikuva. Pink Floydin yhteyksien kautta Hipgnosis alkoi pian saada valokuvaus- ja suunnittelutöitä myös muille, aluksi pääasiassa EMI-yhtiön artisteille.


title: Hipgnosis

text: Kesään 1969 asti Thorgerson ja Powell olivat vielä filmi- ja taidekoulun opiskelijoita, ja he pystyivät työskentelemään Royal College of Artin tiloissa ja välineillä. Tämän jälkeen he työskentelivät Powellin kylpyhuoneessa, kunnes vuoden 1970 alussa he perustivat oman studion Lontooseen Denmark Streetille.


title: Hipgnosis

text: Hipgnosiksen läpimurtona voidaan pitää Pink Floydin vuoden 1973 albumia "The Dark Side of the Moon", joka toi ryhmälle paljon kuuluisuutta valtavan myynnin siivittämänä. Monet pitävät "The Dark Side of the Moon"-levyn kansikuvaa kaikkien aikojen parhaana levyn kansikuvana.


title: Hipgnosis

text: Vuonna 1974 Peter Christopherson liittyi ryhmään assistentiksi ja pian hänestä tuli ryhmän täysiverinen jäsen.


title: Hipgnosis

text: Ryhmä hajosi vuonna 1983. Osa jäsenistä jatkoi MTV:n myötä yleistyneiden musiikkivideoiden parissa Greenback Films -yhtiössä. Ryhmän jäsenistä ainakin Storm Thorgerson on jatkanut myös levyjen kansien suunnittelemista ja toteutustyötä. 1980- ja 1990-luvuilla hän suunnitteli kansia pääasiassa Pink Floydille ja yhtyeen jäsenille, 2000-luvulla hän on työskennellyt mm. The Mars Voltalle.


title: Hipgnosis

text: Hipgnosikselle ominainen tyyli oli käyttää mitä erikoisimpia valokuvakameratrikkejä ja viitata kansikuvassa johonkin levyn sanoituksista tai musiikista löytyvään asiaan. Hipgnosiksen suunnittelu kattoi usein kansikuvan lisäksi koko LP-levyn pakkausmateriaalin, mukaan lukien sisäpussit, etiketit ja julisteet.


title: Hipgnosis

text: Suomalaisten artistien levyistä Hipgnosis teki ainakin Jukka Tolosen "Crossection"-kokoomalevyn kannen vuonna (1974).


title: Monuments of Suffering (EP)

text: Monuments of Suffering (EP) Impious Havocin vuonna 2004 CD-levynä ja kasettina julkaistu esipainos vuotta myöhemmin samalla nimellä julkaistulle varsinaiselle levylle. Levymerkki on Total Holocaust Records. Kasetin ja CD-levyn painokset on rajattu 500 kappaleeseen. Albumin on tuottanut Impious Havoc.


title: Friedrichshafen

text: Friedrichshafen on noin 57 000 asukkaan kaupunki Etelä-Saksassa Bodenjärven rannalla lähellä Itävallan ja Sveitsin rajaa.


title: Friedrichshafen

text: Ensimmäisen maailmansodan aikana ja jo ennen sitä Zeppelinin ilmalaivatehdas sijaitsi kaupungissa. Kaupungissa sijaitsee Zeppelin-museo.


title: Friedrichshafen

text: Toisen maailmansodan aikana Yhdysvallat ja Yhdistynyt kuningaskunta pommittivat kaupunkia rajusti, sillä siellä oli lentokonetehtaita. Lähes koko kaupungin keskiaikainen kaupunginosa tuhoutui, mutta se rakennettiin uudelleen.


title: Friedrichshafen

text: Kaupungissa sijaitsi 1950-luvulla perustettu Dornierin lentokonetehdas, joka muuntui 1960-luvulla satelliittitehtaaksi, joka muuntui osaksi EADSia vuonna 2000. Se on osa Astrium-divisioonaa, joka rakentaa satelliitteja.


title: Friedrichshafen

text: Kaupungista on junayhteyksiä Lindauhun, Ulmiin ja Baseliin, Sveitsiin.


title: Friedrichshafen

text: Friedrichshafenista on autolauttayhteys Bodenjärven yli Sveitsin Romanshorniin. Kaupungissa on lentokenttä, josta on yhteys muun muassa Lontoon Stanstedin lentoasemalle.


title: Friedrichshafen

text: Läheiset suuremmat kaupungit ovat Sveitsin St. Gallen, Konstanz, Ravensburg, Ulm, München, sekä Itävallan Dornbirn.


title: Peoria

text: Peoria voi tarkoittaa seuraavia:


title: Vakuoli

text: Vakuoli eli solunesterakkula on erityisesti kasvi- ja sienisoluissa oleva soluelin, joita on myös joissakin alkueliöissä ja eläinsoluissa. Vakuoli on nestettä täynnä oleva rakkula, jota ympäröi tonoplastiksi kutsuttu kalvo. Se voi täyttää hyvinkin suuren osan kasvisolun tilavuudesta, ja se vastaa osittain eläinsolujen lysosomia, sillä se sisältää hydrolyyttisiä entsyymejä. Se varastoi sisäänsä lyhyiksi tai vähän pidemmiksikin ajoiksi orgaanisia ja epäorgaanisia aineita sekä solun aineenvaihdunnan sekundäärisiä tuotteita. Varastotoimintojen lisäksi vakuolin tehtävänä on ylläpitää kasvisolun nestejännitystä.


title: Vakuoli

text: Vakuoli on nesteen täyttämä rakkula, jota ympäröi tonoplastiksi kutsuttu kalvo. Tonoplasti on yksinkertainen, kun esimerkiksi viherhiukkasia ja mitokondrioilla on kaksinkertainen kalvo. Tonoplasti säätelee aineiden pääsyä vakuoliin, ja veden siirtymistä elimen sisälle helpottavat kalvossa olevat proteiinit, akvaporiinit.


title: Vakuoli

text: Tonoplastikalvon läpi sytosolista vakuoliin siirtyy positiivisia vetyioneja. Tästä seurannut happamuusero johtaa muiden ionien liikkumisen vakuolin kalvon läpi niin sanotussa kemiosmoosissa. Koska tonoplastikalvo on valikoiva aineiden siirtämisessä, vakuolin sisällä oleva neste eroaa koostomukseltaan sytosolista. Vakuolissa on erilaisia makromolekyylejä hajottavia entsyymejä, ja se on happamampi kuin ympäröivä solulima.


title: Vakuoli

text: Kasvisoluissa vakuoli muodostaa usein yhden suuren keskusvakuolin, joka syntyy, kun pienemmät vakuolit liittyvät toisiinsa kehittyessään. Keskusvakuoli voi käsittää jopa 90 prosenttia koko solun tilavuudesta.


title: Vakuoli

text: Kasvien soluissa vakuoli on monipuolinen komponentti. Vakuoli on kasvien tärkein ionien, kuten kaliumin ja kloridin, varasto. Lisäksi siemenissä niin sanottujen varastosolujen vakuolit ovat täynnä proteiineja. Joidenkin kasvien vakuolit sisältävät solujen värjäämiseen käytettäviä pigmenttejä, kuten punaisia ja sinisiä pigmenttejä, joiden avulla kasvien teriöt värjäytyvät.


title: Vakuoli

text: Monien kasvien solut käyttävät vakuolia käsittelemään aineenvaihdunnan oheistuotteita, jotka muutoin voisivat vahingoittaa solua. Vakuolit voivat auttaa kasvia myös niitä syöviä eläimiä vastaan, sillä ne voivat sisältää myrkyllisiä tai pahanmakuisia aineita.


title: Vakuoli

text: Vakuolin on tärkeässä asemassa myös kasvisolun kasvamisessa ja sen tukemisessa. Kasvisolut kasvavat, kun vakuolit imevät itseensä lisää vettä. Veden pintajännitys aiheuttaa myös nestejännitystä soluseinää vasten, mikä saa kasvisolut puristumaan tiiviimmin toisiinsa. Kasvisolukun veltostuessa koko kasvi alkaa nuutua.


title: Vakuoli

text: Vakuoleita on erityisesti kasvi- ja sienisoluissa, joissa niitä voi olla yksi tai useampia. Monissa makeassa vedessä elävissä alkueliöissä on niin sanottuja sykkiviä vakuoleita, jotka poistavat soluista ylimääräisen veden ja näin pitävät yllä muun muassa suolatasapainoa.


title: Vakuoli

text: Eläimillä vakuoleita voi syntyä endosytoosin yhteydessä. Fagosytoosissa esimerkiksi protistit ottavat soluunsa pienempiä organismeja tai ruokapartikkelita ja ympäröivät ne ruokavakuolilla, joka puolestaan yhdistyy lysosomiin, joka sulattaa ruoan. Ihmisillä fagosytoosiä käyttävät elimistöön kuulumattomia mirobeja ja aineita syövät makrofagit.


title: A2

text: A2 voi tarkoittaa ainakin seuraavia asioita:


title: A3

text: A3 voi tarkoittaa ainakin seuraavia asioita:


title: Su Nuraxi di Barumini

text: Su Nuraxi di Barumini on suurin ja kuuluisin Sardinian pronssikautisista nuraghe-linnoituksista. Se sijaitsee Baruminin kylän lähellä Keski-Sardiniassa, noin 50 km Sardinian pääkaupungista Cagliarista pohjoiseen.


title: Su Nuraxi di Barumini

text: Su Nuraxi di Barumini koostuu hyvin säilyneestä jykevästä keskuslinnoituksesta ja sen ympärillä olevasta laajasta rauniokentästä. Keskuslinnoituksen korkein torni oli alun perin 21 metriä korkea, ja nykyäänkin se yltää 15 metriin. Rakentaminen on ajoitettu vuoden 1500 eaa. paikkeille. Jossain historian vaiheessa kaikki rakennelmat peitettiin maalla, ja kesti aina vuoteen 1949 asti, ennen kuin arkeologit saivat vihiä tämän nuraghen olemassaolosta.


title: Su Nuraxi di Barumini

text: Su Nuraxi di Barumini kuuluu vuodesta 1997 UNESCOn maailmanperintöluetteloon.


title: Ella

text: Ella on naisen nimi. Se on muunnelma Helenasta, joka on kreikkaa ja tarkoittaa "loistavaa". Nimen "sukutaulun" mukaan nimi Elina on lyhennetty nimestä Helena. Ella taas on lyhennetty Elinasta ja täten myös Helenasta. Nimeä Ella käytetään yleensä esimerkiksi nimien Elisabet tai Eleonoora lempiniminä. Usein luullaan, että Ella olisi lyhennelmä Elisabetista tai Eleonoorasta, vaikka nimi on varmistettu kreikkalaisperäiseksi. Ellan nimipäivä on 10. helmikuuta. Väestörekisterikeskuksen nimipalvelun mukaan Ella-nimisiä naisia on Suomessa ollut kirjoilla vuoden 2009 loppuun mennessä 11 271.


title: Ella

text: Väestörekisterikeskuksen tietojen mukaan Ella on ollut viime vuosina erittäin suosittu nimi. Vuonna 2012 se oli suosituin tytön nimi.


title: Gunnar Nordahl

text: Gunnar Nordahl (19. lokakuuta 1921 Hörnefors, Ruotsi – 15. syyskuuta 1995, Alghero, Sardinia) oli ruotsalainen jalkapalloilija, pelipaikaltaan hyökkääjä. Monet pitävät häntä Ruotsin kaikkien aikojen parhaana pelaajana.


title: Gunnar Nordahl

text: Nordahl edusti urallaan seuratasolla kotimaassaan Degerforsia ja IFK Norrköpingiä sekä Italiassa AC Milania ja AS Romaa. Hän saavutti IFK Norrköpingin riveissä neljä Ruotsin mestaruutta ja AC Milanin riveissä kaksi Italian mestaruutta. Nordahl voitti AC Milanissa pelatessaan Serie A:n maalikuninkuuden viisi kertaa. Hän on 225 maalilla Serie A:n historian kolmanneksi paras maalintekijä Silvio Piolan ja Francesco Tottin jälkeen ja 221 maalillaan AC Milanin historian paras maalintekijä kaikki kilpailut mukaan lukien.


title: Gunnar Nordahl

text: Ruotsin maajoukkueessa Nordahl pelasi 33 ottelua ja teki niissä 43 maalia. Hän voitti Ruotsin riveissä olympiakultaa vuoden 1948 kesäolympialaisissa.


title: Gunnar Nordahl

text: Nordahl muodosti kahden muun ruotsalaispelaajan, Gunnar Grenin ja Nils Liedholmin, kanssa maineikkaan Gre-No-Li-hyökkäyskolmikon. Kolmikko pelasi yhdessä sekä Ruotsin maajoukkueessa että AC Milanissa.


Yleisten kirjastojen luokitusjärjestelmä (YKL) on Helsingin kaupunginkirjastoa lukuun ottamatta kaikkien Suomen kunnan- ja kaupunginkirjastojen käyttämä aineiston luokittelujärjestelmä. Helsingin kaupunginkirjasto noudattaa omaa luokitusjärjestelmäänsä (HKLJ, Helsingin kaupunginkirjaston luokitusjärjestelmä). Osa kirjastoista on tehnyt myös kirjastokohtaisia poikkeamia luokitukseen.


Yleisten kirjastojen luokitusjärjestelmän rakenne on Deweyn luokitteluun pohjautuva hierarkkinen kymmenluokittelu. Järjestelmä jakautuu kymmeneen pääluokkaan, jotka jakautuvat jälleen kymmeneen alaluokkaan. Myös alaluokat voidaan jakaa kymmeneen alaluokkaan ja jakamista voidaan jatkaa kunnes päästään haluttuun tarkkuuteen aineiston sisällönkuvailussa.


title: II-divisioona

text: II-divisioona voi tarkoittaa seuraavia:


title: Sammutus

text: Sammuttaminen on palon edellytysten poistamista ja sen tarkoituksena on lopettaa palamisreaktio. Alkusammutus on palonalkujen sammuttamista.


title: Sammutus

text: Kutakin palamisen perusedellytystä vastaa yksi sammutusmenetelmä.


title: Sammutus

text: Kun syttyvää ainetta poistetaan palosta tai palavaa ainetta syttyvän aineen luota, suoritetaan "sammutusraivausta". Palavasta polttonestesäiliöstä voidaan esimerkiksi pohjaventtiilin kautta pumpata polttoneste pois, sillä neste palaa vain pinnastaan. Kotoisampi esimerkki on poistaa vielä syttymätön ikkunaverho palavan verhon vierestä.


title: Sammutus

text: Palon lämpötilan laskeminen hidastaa paloa ja riittävän kylmässä palamisreaktio ei jatku. Paloa jäähdytetään sitomalla palossa vapautuvaa lämpöenergiaa johonkin sammutettavassa palossa syttymättömään aineeseen. Myös sammutusraivauksen seurauksena palo voi jäähtyä, kun esimerkiksi syttymiskelpoisia kuumia palokaasuja purkautuu palavasta tilasta.


title: Sammutus

text: Kun paloa tukahdutetaan, siitä poistetaan happea tai estetään palon lisähapen saaminen eli annetaan hapen kulua palavasta tilasta loppuun. Mitä pienempi palamisilman happipitoisuus on, sitä hitaampi palamisreaktio. Liian pienessä happipitoisuudessa palaminen ei jatku. Esimerkiksi kynttilän liekki ei pysty palamaan, kun ilmassa on happea alle 14 tilavuusprosenttia. Mitä korkeampi lämpötila on, sitä pienemmässä happipitoisuudessa palo jatkuu. Esimerkiksi tavallisen asuinhuoneen sytyttyä kokonaan palamaan, mutta ovien ja ikkunoiden ollessa kiinni, palo kuluttaa käytännössä kaiken hapen huoneesta ja jää, kuten sanotaan, "hengittämään": kun lisähappea imeytyy tilaan ovien ja ikkunoiden raoista, palo kiihtyy hetkeksi ja palokaasut laajenevat. Silloin lisähapen virtaus estyy ja palo hiipuu, mikä pienentää palokaasujen tilavuutta ja kierros alkaa taas alusta.


title: Sammutus

text: Tukahduttaminen on helppo sammutusmenetelmä, jos palo on rajatussa tiiviisti suljettavassa tilassa, kuten kattilassa tai roskalaatikossa, jolloin kannen asettaminen paikalleen sammuttaa palon.


title: Sammutus

text:
Tukahduttaminen ei sovellu sellaisten aineiden sammuttamiseen, joissa palon tarvitsema happi on sitoutunut helposti vapautuvassa muodossa itse palavaan aineeseen.
Tällaisia aineita ovat esimerkiksi räjähteet, kuten TNT, tai hapettavat aineet, kuten orgaaniset peroksidit.


title: Sammutus

text: Inhibitio eli antikatalyysi on sammutusmenetelmä, joka vaikuttaa vain liekkipaloihin. Inhibitiossa puututaan kemiallisesti palon ketjureaktion välituotteisiin, niin sanottuihin vapaisiin radikaaleihin, siten, etteivät välituotteet kohtaa suotuisissa olosuhteissa. Antikatalyyttinen sammute ei muodosta yhdisteitä palamisreaktion välituotteiden kanssa.


title: Sammutus

text: Inhibitio ei toimi hehkupaloissa, sillä niissä palaminen tapahtuu suoraan palavan aineen pinnassa ilman välituotteita.


title: Ariel Ibagaza

text: Ariel Miguel Santiago Ibagaza (s. 27. lokakuuta 1976 Buenos Aires, Argentiina) on argentiinalainen jalkapallovalmentaja ja entinen keskikenttäpelaaja. Ibagaza pelasi valtaosan urastaan Espanjassa ja vuonna 2010 hänestä tuli maan pääsarjassa eniten otteluita pelannut argentiinalaispelaaja.


title: Ariel Ibagaza

text: Ibagaza on buenosairesilaisen Lanúsin kasvatti ja hän pelasi ensimmäisen kerran seuransa edustusjoukkueessa 18-vuotiaana vuonna 1994. Nuori keskikenttäpelaaja sai maistaa menestystä varsin pian. Vuonna 1996 Lanús voitti Copa CONMEBOLin, joka oli 1990-luvulla UEFA Cupia vastaava seurajoukkueiden kansainvälinen kilpailu Etelä-Amerikassa.


title: Ariel Ibagaza

text: Vuonna 1998 Ibagaza siirtyi Espanjan pääsarjassa pelaavan Mallorcan riveihin. Hän edusti seuraa kaikkiaan viiden kauden ajan. Heti tulovuotenaan Ibagaza voitti Mallorcalla Espanjan supercupin. Keväällä 1999 Ibagaza pelasi myös kaikkien aikojen viimeisessä Cup-voittajien cupin finaalissa, jonka Mallorca kuitenkin hävisi Laziolle numeroin 2-1. Suurin saavutus Mallorcan aikana oli kuitenkin vuonna 2003 voitettu Espanjan cup. Mallorcan voittokulku mestaruuteen oli kerrassaan huikea. Ennen Recreativo Huelvan kaatumista finaalissa Mallorca oli raivannut tieltään Real Madridin neljännesvälierissä ja Deportivo La Coruñan välierävaiheessa. Ibagaza oli yksi mestarijoukkueen avainpelaajista ruokkien Mallorcan silloista maalitykkiä Samuel Eto'oa taitavilla syötöillään.


title: Ariel Ibagaza

text: Mestaruuskauden päätteeksi Ibagaza siirtyi valmentajansa Gregorio Manzanon mukana pääkaupungin Atlético Madridiin. Paluuta espanjalaisen jalkapallon huipulle tekevä suurseura hankki Ibagazan tukemaan pelinrakentelullaan nuoren tähtensä Fernando Torresin maalintekoa. Ibagaza oli hyvä valinta Atléticon keskikentän moottoriksi, mutta joukkue pelasi silti varsin epätasaisesti ja juuttui kolmen seuraavan kauden aikana liigan keskikastiin. Ibagazan asema Atléticossa heikkeni kesällä 2006 meksikolaisen Javier Aguirren tultua seuran päävalmentajaksi. Hänen taktiikassaan ei ollut käyttöä peliä rakentavalle hyökkäävälle keskikenttäpelaajalle. Lopulta Ibagaza purki sopimuksensa Atléticon kanssa ja siirtyi takaisin Mallorcalle, jonne myös Manzano oli palannut hieman aikaisemmin.


title: Ariel Ibagaza

text: Paluu Mallorcalle onnistui erinomaisesti ja kaudella 2006–2007 Ibagaza oli Espanjan pääsarjan eniten maalisyöttöjä antanut pelaaja. Seuraavalla kaudella Ibagaza valittiin joukkueen kapteenistoon ja pelit sujuivat vieläkin paremmin. Ibagaza ruokki syötöillään liigan maalikuninkuuden voittanutta Dani Güizaa ja voitti itse syöttöpörssin jo toisen kerran peräkkäin.


title: Ariel Ibagaza

text: Ibagaza siirtyi Villarrealiin heinäkuussa 2008. Hän vietti seurassa kaksi seuraavaa kautta päästen myös pelaamaan urallaan ensi kertaa Mestarien liigaa. Toukokuussa 2010 neuvottelut jatkosopimuksesta kariutuivat ja seura ilmoitti pelaajan lähdöstä. Saman vuoden heinäkuussa kreikkalainen Olympiakos ilmoitti solmineensa kahden vuoden sopimuksen Ibagazan kanssa. Elokuussa 2014 neljän Olympiakosissa vietetyn kauden jälkeen Ibagaza siirtyi Panioniosiin, jossa hän myös päätti pelaajauransa.


title: Ariel Ibagaza

text: Vuonna 1995 Ibagaza voitti Argentiinan alle 20-vuotiaiden maajoukkueessa maailmanmestaruuden Qatarissa järjestetyssä lopputurnauksessa.


title: Ariel Ibagaza

text: Maansa A-maajoukkueessa Ibagaza on esiintynyt vain yhden kerran. Ibagaza valittiin maajoukkueeseen, jonka tarkoituksena oli osallistua vuonna 2001 Kolumbiassa järjestettyyn Copa América -lopputurnaukseen. Argentiina kuitenkin lopulta perui osallistumisensa turvalliisuusriskien vuoksi.


title: Ariel Ibagaza

text: Vuodesta 2016 alkaen Ibagaza on toiminut valmennustehtävissä vanhassa seurassaan Olympiakosissa. Tänä aikana hän on ollut sekä alle 20-vuotiaiden joukkueen että edustusjoukkueen apulaisvalmentaja.


title: Royal Family

text: Royal Family oli vuosina 2004-2005 vaikuttanut ryhmä ystäviä ja yhdessä hip hop -musiikkia tekeviä artisteja. Ryhmään kuuluivat muun muassa Skandaali, Pikku G, Ezkimo, YOR123, Sophie, Helpus ja Mängimies. Royal Familyn jäsenet ovat läheisissä tekemisissä Rockin da North -projektin kanssa. Royal Family viittaa kuitenkin tiettyyn artistiryhmään, kun taas RDN-nimi liitetään bileisiin ja suuriin tapahtumiin sekä kokoelmalevyihin, joilla on mukana myös muita hiphop-artisteja.


title: Royal Family

text: Royal Family on julkaissut kaksi albumia. Ryhmän esikoisalbumi ""Pyöreän pöydän ritarit"" ilmestyi 15. maaliskuuta 2004. Levyllä oli mukana jäsenten lisäksi paljon vierailijoita: Janina Frostell, Shabazz the Disciple (USA), Freestyle (USA), Jaise, Kasanova, Mariska, MC Pöly, Liisa Leppänen ja Klassikko.


title: Royal Family

text: Vuonna 2005 ryhmän kokoonpano hieman muuttui ja jäseniksi tulivat Klassikko, Freestyle, 2 Språk ja Koo-S. Samana vuonna ilmestynyt toinen albumi ""Royal Radio"" menestyi edeltäjäänsä heikommin. Levyn vierailijoina olivat Cheek, Spesialisti, Apollo, Iki-W, Ideaali, Karimbo (CH) sekä rap-legenda 2Pacin velipuoli Mopreme Shakur (USA).


title: Royal Family

text: Royal Family -jäsenistä menestynein on Pikku G, jonka esikoisalbumi ""Räjähdysvaara"" myi Suomessa yli 120 000 kappaletta.


title: Royal Family

text: 24. marraskuuta 2004 Voittajafiilis (Mängimies, Ezra, Tikku, MAS, DJ Q-Soul) ilmoitti lopettavansa yhteistyön Royal Familyn ja Rockin da Northin kanssa. Yhtyeen jäsenistä Mängimies ja entisen Helpus-yhtyeen jäsenet Ezra ja Tikku esiintyivät ""Pyöreän pöydän ritarit"" -albumilla ja ""Kaikki yhden puolest"" -singlellä.


title: Royal Family

text: 18. kesäkuuta 2006 Skandaali oli Syvällä Pelissä -yhteisön haastattelussa. Hän kertoi seuraavaa:


title: Sammute

text: Sammute on aine, jolla palo yritetään sammuttaa.


title: Sammute

text: Sammutteen tulisi olla halpaa, helposti saatavilla, helposti käytettävää, vaaratonta käyttäjälleen ja ympäristölleen, sen tulisi sammuttaa palo nopeasti ja sen tulisi aiheuttaa mahdollisimman vähän lisävahinkoja. Nämä ominaisuudet eivät yhdisty yleisesti missään sammutteessa, vaan sammute on valittava tilanteen mukaan. Esimerkiksi halonikaasut sammuttavat erittäin tehokkaasti, ovat kohtuullisen halpoja ja käsisammuttimiin ja sammutusjärjestelmiin varastoituina helppokäyttöisiä, mutta varastosäiliöt pitää täyttää huoltoliikkeessä ja halonit ovat niin vaarallisia ilmakehän otsonikerrokselle, että niiden käyttö on kielletty monissa maissa lähes kokonaan.


title: Sammute

text: Tavallisin ensisijaisesti jäähdytyttävä sammute on vesi. Nestemäiseen veteen sitoutuva lämpö kuljettuu pois palosta veden valuessa maahan. Tehokkaampaa on kuitenkin saada vesi höyrystymään, sillä yhden kilogramman vettä lämmittäminen nollasta sataan astetta Celsiusta sitoo energiaa noin 419 kJ, mutta saman määrän kiehuttaminen sata-asteisesta vedestä sata-asteiseksi vesihöyryksi sitoo noin 2260 kJ. Höyry leviää palavasta tilasta ympäröivään ilmaan, sillä se on ilmaa kevyempää. Mikäli höyryllä on reitti kulkea ulkoilmaan, se sotkee sammutettavaa tilaa vähemmän kuin nestemäinen vesi. Mitä pienempinä pisaroina vesi saadaan paloon, sitä paremmin se höyrystyy.


title: Sammute

text: Vesi myös tukahduttaa tehokkaasti. Nestemäinen vesi eristää palavan aineen ilmasta ja vesihöyry syrjäyttää ilman. Litrasta nestemäistä vettä tulee normaalipaineessa 1700 litraa sata-asteista höyryä.


title: Sammute

text: Vesi on palokuntien ensisijaisesti käyttämä sammute. Monissa paloautoissa on sisään rakennettu vesisäiliö ja pumppu. Veteen voidaan lisätä sen pintajännitystä alentavaa kemikaalia, jolloin se tunkeutuu helpommin kuituisiin ja hienojakoisiin kiinteisiin aineisiin. Vesi on myös "sammutusvaahdon" pohjana.


title: Sammute

text: Vettä käytetään yleisesti myös alkusammutuksessa. Rakennuksissa on "pikapaloposteja" ja "rakennuspaloposteja", jotka on kytketty vesijohtoverkkoon. "Sankoruisku" on perinteinen ja tehokas alkusammutin. Monissa sisätiloissa säilytettävissä käsisammuttimissa on vesipohjaista sammutetta. Alkusammutuksessa vettä voidaan levittää myös improvisoiduin välinein. Paloa rajoittamaan tarkoitetuissa sprinkler-järjestelmissä on vettä.


title: Sammute

text: Vesi johtaa hyvin sähköä, joten jännitteisiin palokohteisiin sitä käytettäessä täytyy noudattaa tiettyjä jännitteestä ja veden virtausnopeudesta riippuvia turvaetäisyyksiä. Rakennuksia sammutettaessa vesi sotkee ja vahingoittaa rakenteita varsinkin, jos paljon vettä jää höyrystymättä.


title: Sammute

text: Hiilidioksidikaasu tukahduttaa palon syrjäyttämällä ilman. Se haihtuu ilmaan melko nopeasti jälkiä jättämättä, joten se soveltuu erityisen hyvin käytettäväksi sisätiloissa elektroniikan ja tietokoneiden sekä ruoan keskellä. Ulkotiloissa tuuli hajottaa hiilidioksidipilven nopeasti, jolloin sammutusvaikutus jää vajaaksi.


title: Sammute

text: Hiilidioksidia käytetään kiinteissä sammutusjärjestelmissä, joilla suojataan esimerkiksi tietokonesaleja. Myös hiilidioksidia sisältäviä käsisammuttimia on olemassa. Sammuttimissa ja sammutusjärjestelmissä kaasu on puristettu säiliöön korkeaan paineeseen. Purkautuessaan kaasu jäähtyy voimakkaasti ja on suuttimen suulla noin -70 °C. Hiilidioksidin ominaislämpökapasiteetti on melko pieni, joten palossa sen jäähdytysvaikutus ei ole merkittävä. Kylmästä hiilidioksidista voi kuitenkin saada paleltuman.


title: Sammute

text: Hiilidioksidi johtaa hyvin heikosti sähköä, joten sitä on turvallista käyttää jännitteisiin kohteisiin niin läheltä kuin normaalitilanteen turvaetäisyydet sallivat.


title: Sammute

text: Sammutusjauheen pääainesosa on kaliumkarbonaatti. Sen ensisijainen sammutusvaikutus on inhibitio. Liekkeihin suihkutetun sammutusjauheen hiukkaset purkavat palossa virittyneiden molekyylien varauksia ja tekevät ne heikommin keskenään reagoiviksi. Hehkupalon päälle levitetty sammutusjauhe tekee aineen päälle ilmaa huonosti läpäisevän kuoren, jolloin myös hehkupalo tukahtuu. Leivinjauheessa käytettävä natriumvetykarbonaatti on kemiallisesti melko lähellä sammutusjauheen koostumusta.


title: Sammute

text: Sammutusjauhetta käytetään pääasiassa käsisammuttimissa. Myös joissakin paloautoissa on sammutusjauheen levittämiseen käytettävä laitteisto.


title: Sammute

text: Sammutusjauhe johtaa heikosti sähköä, joten sitä on turvallista käyttää jännitteisiin kohteisiin niin läheltä, kuin normaalitilanteen turvaetäisyydet sallivat. Eräs sammutusjauheen huono puoli on sen sotkevuus: hienojakoinen pöly leviää herkästi ja tekee sen tahrimat sähkölaitteet käyttökelvottomiksi.


title: Dawn of Nothing

text: Dawn of Nothing on vanhan koulukunnan black metal -albumi, jonka Impious Havoc julkaisi CD-levynä ja kasettina vuonna 2006. Vinyylinä Dawn of Nothing julkaistiin vuonna 2007. CD-levyllä ja vinyylillä levymerkkinä on Aphelion Productions. CD:n painos on rajattu 1 000 kappaleeseen. Kasetilla levymerkki on Wulfrune Worxxx ja sen painos on rajattu 300 kappaleeseen. Vinyylin painos on rajattu 500 kappaleeseen. Albumin on tuottanut Impious Havoc.


title: Dawn of Nothing

text: Albumin viimeinen kappale on CD:llä "Quintessence" on cover Darkthronen Panzerfaust-albumilta löytyvästä kappaleesta. Kasetilla ja vinyylin viimeinen kappale on "Drink the Poison".(* = Darkthrone cover vain cd:llä)


title: Viikuna

text: Viikuna tarkoittaa seuraavia asioita:


title: Sotka (Utajärvi)

text: Sotka (myös "Sotkajärvi" sekä "Sotkankylä") on noin 110 asukkaan kylä Utajärvellä Pohjois-Pohjanmaalla. Kylä sijaitsee Sotkajärven rannalla Oulujoen, valtatien 22 sekä Oulu–Kontiomäki -rautatien varrella noin kahdeksan kilometriä länteen Utajärven keskustaajamasta, ja noin 55 kilometrin päässä Oulusta.


title: Sotka (Utajärvi)

text: Sotka on myös suosittu vapaa-ajanviettopaikka, ja kesäkausina asukasluku kaksinkertaistuu kesäasukkaiden myötä.


title: Sotka (Utajärvi)

text: Kylän alueella on ollut asutusta jo kivikaudella, ja alueelta on löydetty kaksi kivikautista asuinpaikkaa. Kivelän kivikautinen asuinpaikka sijaitsee Kivelässä Oulujoen etelärannalla, ja Sotkasaaren kivikautinen asuinpaikka Sotkajärven Sotkasaaressa.


title: Sotka (Utajärvi)

text: Ensimmäiset kirjalliset merkinnät alueen asukkaista ovat vuodelta 1548, jolloin maakirjoihin merkittiin Pekka Siira, Olli Vilpunpoika Vimpari, Tapani Vilpunpoika Pelkoinen ja Matti Raati.


title: Sotka (Utajärvi)

text: Kylä hävitettiin kokonaisuudessaan vuonna 1587 Ruotsin–Venäjän sodassa.


title: Sotkajärvi

text: Sotkajärvi voi tarkoittaa ainakin seuraavia maantieteellisiä kohteita:


title: Mikrotubulus

text: Mikrotubulukset eli mikroputket muodostavat mikro- eli aktiinifilamenttien ja välikokoisten säikeiden kanssa solun tukirangan. Niiden läpimitta on noin 24 nm ja ne muodostuvat yhteenliittyneistä α- ja β-tubuliinidimeereistä jotka ovat proteiineja. Mikrotubulus on polaarinen molekyyli, joka kasvaa vain plus-päästään. Sen miinuspää kiinnittyy mikrotubuluksia organisoivaan keskukseen (, MTOC) gammatubuliinien välityksellä. MTOC toimii eläinsolussa sentrosomina. Mikrotubulukset ovat erittäin epästabiileja, mikä mahdollistaa niiden muodostaman verkoston nopean uudelleenorganisoinnin solun sisällä. Useat mikrotubuluksiin liittyvät proteiinit voivat myös joko vahvistaa tai heikentää tubuluksen vakautta.